लीप इयर माने लीपापोती करे वाला साल – Anjoria\nमार्च 7, 2012 भोजपुरी लस्टम-पस्टम\nका हो राम चेला ई बरिस तऽ अंग्रेजी में लीप ईयर हऽ. लीप ईयर के अंग्रेजी में चाहे जवन माने होखे हमरा भोजपुरी में तऽ लीपले कहाई. मानें कि तीन साल जवन कलेंडर के गीने में गलती भईल ओकर चउथा बरिस के 60 वां दिने एक दिन बढ़ा के 365 के जगहा 366 दिन के साल बना दिहले. अब लईका जे इम्तहान में 366 दिन के साल लिखऽ सन तऽ कान के नीचे एगो धऽ दीहें गुरू जी. ई धोखाधड़ी खाली अंग्रेजीए में नईखे. विक्रम सम्वत में तऽ तीसरका साल पूरा एगो महीने जोड़ दिहल जाला. एकरा अधिक मास चाहे मलमास कहल जाला. हिंदू पंचांग के पांच गो अंग होला. तिथि वार, नक्षत्र , योग आ करण. हिंदू कलेंडर पूरा 30 दिन के होला. 15 दिन अंजोरिया आ 15 दिन के अन्हरिया. एही से सब त्योहार एगो निश्चित तारीख के आवेला. अंग्रेजी कलेंडर में कबहुओं होली दिवाली एके तारिख के ना आवे. विक्रम सम्वत बनावे वाला लोग पहिले चंद्रमा के हिसाब से चलल लेकिन जब ई देखल कि ई तऽ चांद मामा सूरज के हिसाब से घूमऽ तारे. बस चट दे तीन बरिस पर एक महिना बढ़ा दिहल लोग आ मामला फेर फिट हो गईल. माने चट दे गलती के लीप दिहल लोग. वइसहीं हिब्रू कलेंडर में 19 बरिस के बाद एक महीना जोड़ा जाला माने कि 19 बरिस के गलती के 20 वां बरिस में लीप पोत दिहल लोग. अब अपना देश में जनतंत्री लोग चार बरिस मनमानी , घोटाला आदि करेला लोग.5वां बरिस में लीप पोत देला. एही से लीप ईयर रास आवेला. केंद्र में देखऽ भा प्रांतन में, शासन-प्रशासन, खेल-शिक्षा, स्वास्थ्य अउर विकास सबही में लीपापोती के कोसिस जारी बा. आजु सब केहु मानेला कि भ्रष्टाचार बा लेकिन तबो चल रहल बा, रोकऽ तऽ पक्ष विपक्ष दूनो इयोर से आंदोलन चले लागे ला. आंदोलनकारी लोगो लीपापोती करेला आ शासको.\nबाबा तूं तऽ हर बात के निंदा करे लऽ.\nना हो रामचेला, एकरा क निंदा मत बूझिहऽ. ई हौसला बढ़ावे के एगो हथियार हऽ.\nहम तऽ ऊ संदीप के अभिनंदन करेब जे हॉकी में दनादन पांच गोल ठोक दिहलस. भले आंगन भर धूप न होखो, छप्पर के छेद से उम्मीद के रोशनी आवते बा. राजनीति के खेल में तऽ हर दिन लीपापोती होला. छ: मार्च के जब चुनाव के नतीजा आ जाई तऽ नया तरह के लीपापोती शुरू हो जाई. हार गइले तऽ ठीकरा अपना पाटियन के नेता लोग के मूड़ि पर फोर दीहें. जीत गइले तऽ अपना अपना मस्तक पर विजय के लिपाई-पुताई कऽ ली लोग. गठबंधन के नौबत आई तऽ चुनाव के दिन में एक दोसरा के बोलल कड़वा वचन के लीप दीहें. ई लीप ईयर में लिपाई-पुताई जारी रही.\nलेकिन बाबा गांव के मेहरारू तऽ ई लीप ईयर में भी गोबरे से लीपीहें सन.


स्वाइन के हल्ला में रउरा का करे क बा एह मुतल्लिक नीचे लिखल गाईड पढ़ के काम करीँ -\n1 - अगर रउरा टीवी रिपोर्टर हई, त सबेरे से साँझ ले राउर काम दहशत फइलावे के बा. स्वाइन का कहर, स्वाइन अजगर, स्वाइन का तूफान, सब मर जायेंगे स्वाइन में, प्रलय आफ स्वाइन, केहू नाहीं बाची टाइप के टाइटल सोचीं. अगर क्राइम रिपोर्टर हईं, त फेर का कहे क बा, रउरा खातिर त कामे आसान हो जाई. रात में मारी, चौबीस घंटा मौत, मौत क कूरियर, मौत क दस्तक, हर सांस में कत्ल, मौत साथ लेके जाई, तू बचबऽ ना, टाइप कार्यक्रम त क्राइम रिपोर्टर एक मिनट में साठ क भाव से सोच सकेलें.\n2 - अगर रउरा पार्टी में जाये वाला सोशलाइट हईं, तबहियो स्वाइन पर रउरा करे लायक बहुते कुछ बा. जानत बानीं कि ना, स्वाइन में ई होला, ऊ होला, का होला जइसन कुछ जुमला रट लिहीं. मुंह पर स्वाइन से बचाव खातिर मास्क लगावल जाव भा ना, एह पर बहस कर सकीले. रउरा एगो डिजाइनर स्वाइन मास्क बनववले बानीं, खास कर के अपना खातिर ई बतावल मत भुलाएम. स्वाइन डिजाइनर मास्क तरह तरह के हो सकेला. देशभक्ति चाहे सरकार भक्ति देखावे खातिर मास्क तिरंगा बनावल जा सकेला, साड़ी कपड़ा से मैचिंग मास्क हो सके ला. सोशलाइट लहरायमान अंदाज में कह सके ली कि, यू सी, मेरी साड़ी से मेरा मास्क मैचिंग है. नो, पर्पल कलर का मास्क ब्लू साड़ी पर मैच नहीं करता, यू सी मिसेज गुप्ता को जरा सा भी सैंस आफ मास्क नहीं. सेंस आफ ड्रेसिंग के साथ सेंस आफ मास्क भी मंगता है. वगैरह वगैरह. पार्टीबाजी एकरा बिना होइये ना सके.\n3 - अगर रउरा स्वाइन फ्लू के डाक्टर हईं, त मस्त रहीं. टीवी चैनलन के धन्यवाद दीहिं, कि उनका कृपा से अब पब्लिक कैंसरो के स्वाइन फ्लू समझे लागल बिया. एक जने हार्ट एक्सपर्ट बतावत रहले हार्ट क पेशेंटो अब स्वाइन फ्लू के डाक्टरन किहें जा रहल बाड़े. लोग के दारु क लाइन का धक्कामुक्की में चोट लाग जात बा त उहो ड्रेसिंग वगैरह करे वाला डाक्टर क लगे ना जा के स्वाइन फ्लू क इलाज करवावे चल निकलत बाड़े. स्वाइन फ्लू क अलावा अब दोसर कवनो बीमारी रहिये नइखे गइल.\n4 - अगर रउरा स्वाइन फ्लू क डाक्टर ना हईं तबहियो मस्त रहीं. थोड़ही दिन में पब्लिको के समुझ में आ जाई कि जवना के ऊ स्वाइन फ्लू समुझत रहलन, दरअसल ऊ हाई ब्लड प्रेशर रहुवे आ तब तकले मामला तनी बिगड़ चुकल होखी आ इलाज लमहर चली.\n5 - अगर रउरा पुलिस वाला हईं त रउरा खातिर कवनो खास फर्क नइखे. रउरा त बस लाठी चलावे के बा. दहशत में पब्लिक अस्पतालन पर टूट रहल बिया, रउरा ओहिजा लाठिये भर चलावे के बा.टेस्ट भा दवाई क इंतजाम अलबत्ता हमनी का सरकार के लगे नइखे बाकिर लाठियन के पूरा इन्तजाम बा, ना जाने कब से बा. से रउरा त बस लाठीये चलाईं.\n6 - हँ अगर रउरा पब्लिक में से हईं तबो कवनो फर्क नइखे पड़े वाला. रउरा मलेरिया से टें बोलत बानी कि स्वाइन से, का अन्तर पड़त बा. मलेरिया से मरे वाला आजुओ स्वाइन से मरे वालन का मुकाबिले बेसी बाड़न बाकि उनकर फोटू नइखे आवत. मलेरिया क अब मीडीया भा टीवी चैनल वाला बीमारी नइखन मानत. टीवी चैनलोन पर फोटू देखवावे क बा त स्वाइन फ्लू ले आईं ना!


नीतीश कहीं जॉर्ज, शरद आ त्यागी ओर त इशारा नइखन करत, पुछलसि भाजपा – टटका खबर\nबिहार पंचायत चुनाव के उमीदवारी आ यूपी के इण्टरमीडिएट परीक्षाफल\nCategories Select Category TatkaKhabar (1,917) अपराध (591) उत्तर प्रदेश (1,715) खुला मंच (7) खेल (304) चुनाव (314) टटका खबर (167) देश-दुनिया (1,433) बिहार (1,612) भोजपुरी पट्टी (534) मनोरंजन (215) राजनीति (904) रोजी-रोजगार (113) विधानसभा (87) व्यापार (291) शिक्षा (218)\nनीतीश कहीं जॉर्ज, शरद आ त्यागी ओर त इशारा नइखन करत, पुछलसि भाजपा\nपटना 06 नवम्बर (वार्ता) बिहार में बाहर से आ के केहू विकास ना कर सके वाला मुख्यमंत्री नीतीश कुमार के बयान पर भाजपा चुटकी लेत पुछले बिया कि उनकर इशारा जार्ज फर्नांडीस, सांसद शरद यादव, आ राज्यसभा सदस्य के सी त्यागी का ओर त नइखे.\nभाजपा के प्रदेश अध्यक्ष मंगल पांडेय कहलन कि मुख्यमंत्री के ई सोच कि बिहारीए बिहार के कल्याण करी छोटपन वाला मानसिकता देखावत बा. बड़हन सोच राखे वाला आदमी एह तरह के कल्पनो ना कर सके.\nकहलन कि जहाँ ले नरेन्द्र मोदी के बात बा त उ 27 अक्टूबर के हुंकार रैली मे लाखो लोग का मौजूदगी मे बिहार के 50 हजार करोड़ रूपिया के विशेष पैकेज देबे के भरोसा दिहले. एहसे बिहार के त मोदी जइसन प्रधानमंत्री के जरूरत बा जे बिहार के विकास के चिंता कर सके.\nआ अगर उनकर इशारा बिहार के भाजपा नेता लोग का ओर बा त एहमें से अनेके लोग नीतीश का पहिले से राजनीति में बा आ बिहार ला चिंता करत आइल बा.\nTags: नीतीश कुमार, बिहार, भाजपा\nजे जान बचावे ना आइल ऊ मान बचावे का आई\nनीतीश कुमार आजु सतवां बेर मुख्यमंत्री पद के किरिया धरीहें\nबिहार का साथही देशभर के उपचुनाव में केसरिया लहर


Hindi Diwas 2021 Know the interesting facts About hindi in Bhojpuri - Hindi Diwas 2021: हिन्दी के कहानी आ उपन्यास पर बनल बा कई गो हिन्दी फिल्म – News18 Hindi\nआज हिन्दी दिवस ह. ओइसे त हिन्दी हर रोज हमनी के जीवन में संगिनी लेखां बिया बाकिर हर साल 14 सितंबर के हमनी के मातृभाषा हिन्दी के सम्मान में हिन्दी दिवस मनावेनी जा. हिन्दी एगो सेतु भाषा भी ह, दू अलग अलग लोक भाषा के बोलनिहार के बीच संवाद खातिर. हालांकि हिन्दी के एह उपयोगिता पर बार बार विदेशी भाषा अंग्रेजी के प्रहार होत रहल बा लेकिन तबो हिन्दी आपन दमखम बनवले बिया आ धीरे धीरे विदेश में भी आपन असर देखा रहल बिया.\nकवनो भी भाषा के दोसरा क्षेत्र में भी लोकप्रिय करे में ओकरा सिनेमा के बड़ जोगदान रहेला. हिन्दी के विदेशन में बढ़त लोकप्रियता के एगो कारण हिन्दी सिनेमा भी बा. बहुते लोग हिन्दी एह से सीखेला कि उ इहाँ बनल सुंदर फिल्मन के देख सके, ओकर सही ढंग से आनंद ले सके. रउआ ई त जानते होखब कि राज कपूर के एक टाइम में विदेशन में बहुत फैन रहलें. बाद के हिन्दी फिल्म के सुपरस्टार लोग के साथे भी अइसन रहल बा. अब जइसे शाहरुख खान के फैन मिडल ईस्ट में बहुत बाड़ें, उहाँ शाहरुख के फिल्म बड़ा चाव से देखल जाला.\nदक्षिण भारत के फिल्मन में जे तरे उहाँ के साहित्य के महान कृति के रूपांतरण भइल बा, ओह तरे हिन्दी फिल्मन में त नइखे भइल. बाकिर अइसनो नइखे कि साफे नइखे भइल. हिन्दी सिनेमा में भी कइगो फिल्मन के कहानी हिन्दी साहित्य के बड़ उपन्यास भा कहानी से लिहल गइल बा. हालांकि अंग्रेजी आ दूसर कवनो भाषा में लिखल उपन्यास अउरी कहानी पर हिन्दी में ज्यादा फिलिम बनल बा, बजाय हिन्दी के. अब एकरा के दुर्भाग्य कह लीं भा विडंबना. एगो बड़ हिन्दी सिनेमा के आलोचक अपना रिपोर्ट में लिखले रहलें कि एह घरी के अधिकांश हिन्दी फिल्म निर्देशक अगर कवनो साहित्य पढेलें त उ अंग्रेजी, स्पैनिश भा दोसर भाषा के होला, हिन्दी साहित्य के उ लोग पूछबो ना करेला. कहे के माने बा फिलिम बनावे के बा हिन्दी में, रोटी कमाए के बा एही से बाकिर साहित्य पढ़ल जाई विदेशी. रउआ लोग के ई जान के बड़ा हैरत होई कि अधिकतर हिन्दी सिनेमा के स्क्रिप्ट अंग्रेजी में लिखाला. अगर संवाद भी लिखल जाला त उ रोमन लिपि में होला. कहे के माने कि कुछ अपवाद के छोड़ दीं त निर्देशक से लेके कलाकार ले हिन्दी सिनेमा से आपन कला अउरी पेट के भूख मिटावता बाकिर हिन्दी भाषा से ओकरा कवनो लसी-धागा नइखे रखे के. का बताईं, ई तथ्य जान के कई बार बहुत दुख होला.\nहम टीवी उद्योग में लगभग डेढ़ दशक से बानी. एक बार एगो टीवी चैनल के घटना बतावsतानी. एगो निर्माता अपना सहायक के साथे आपन सीरियल के प्रोजेक्ट लेके चैनल के दफ्तर गइलें. उहाँ शानदार एसी रूम में एगो अंग्रेजी दां मेम बइठल रहली, उमीर लगभिग निर्माता के बेटी के बराबर होई, माने 25 से 30 के बीच में. उहे कहानी सुन के आपन हामी भरती त बात आगे बढ़ित. कहानी के नैरेशन भइल, ओकरा बाद उ अंग्रेजिए में पुछली कि एकर ओरिजनल लेखक के ह. निर्माता कहलें प्रेमचंद. उ कहली कि कहानी त हमरा अच्छा लागल ह बाकिर हमनी के ओरिजनल राइटर से भी एक बार मीटिंग कइल चाहतानी जा. इस सुन के बेचारु निर्माता के त जोर के हंसी आइल बाकिर उ अपना के रोक लिहलें आ कहलें कि मैडम हम एक बार मीटिंग फिक्स करे के कोशिश करब, आ बाहर चल अइलें. बाहर आवते उ ठठा के हँसले. उनके सहायक पुछलस, काहें ना कहनी हँ कि प्रेमचंद से मिले के बा त उपरे चल जा, उहाँ फुरसत में भेंटा जइहें.\nतs, ई कुल्ह हाल चाल बा एह बेरा के हिन्दी सिनेमा के रोटी खा रहल लोग के. खैर, हम रउआ के कुछ अइसन फिल्मन के नाम बताएब जवन हिन्दी के उत्कृष्ट कृति पर बनल बाटे. प्रेमचंद पर बात भइल ह त उनकरे सबसे प्रसिद्ध उपन्यास गोदान पर साल 1963 में फिल्म गोदान बनल रहे, राजकुमार और कामिनी कौशल ओह में मुख्य भूमिका में रहे लोग. एही फिल्म में गीतकार अंजान अपना करियर के शुरुआती हिट गीत लिखले रहलें. फिल्म बड़ा सुंदर बनल रहे आ लोग अभिनो एकरा के पसंद करेला. प्रेमचंद के ही लोकप्रिय उपन्यास गबन पर 1966 में ‘गबन’ नाम से फिल्म बनल जे में सुनील दत्त अउरी साधना रहे लोग. ई फिल्म कृष्ण चोपड़ा आ ऋषिकेश मुखर्जी मिल के निर्देशित कइले रहे लोग. प्रेमचंद के कहानी ‘शतरंज के खिलाड़ी’ पर एही नाम से फिल्म भी बनल 1977 में. एकर निर्देशक महान निर्देशक सत्यजीत रे रहलें. एह फिल्म के ओ साल के सर्वश्रेष्ठ फिल्म के श्रेणी में राष्ट्रीय पुरस्कार मिलल. सत्यजीत रे पर प्रेमचंद के रचना संसार के बहुत असर रहे. उ ओम पूरी अउरी स्मिता पाटील के ले के फिल्म सद्गति बनवलें. ई फिल्म भी प्रेमचंद के एही नाम के कहानी पर आधारित रहे.\nभीष्म साहनी के हिन्दी सिनेमा से एगो रिश्ता रहे, हालांकि हिन्दी सिनेमा से ना जुडलें बाकिर उनके भाई बलराज साहनी हिन्दी के एगो प्रतिष्ठित अउरी सफलतम कलाकार मानल जालें. भीष्म साहनी के कई गो नाटक के राष्ट्रीय नाट्य विद्यालय में प्रस्तुति भइल. उनके लिखल स्क्रीनप्ले पर चर्चित टीवी शो तमस बनल. भगवती चरण वर्मा के लिखल चित्रलेखा हिन्दी के बड़ उपन्यास ह, ओ पर किदार शर्मा 1941 अउरी 1964 में दू बार हिन्दी फिल्म बनवलें अउरी दुनू सफल भइल. फणीश्वर नाथ रेणू के हिन्दी साहित्य में एगो बड़ साहित्यकार के दर्जा मिलल बा. उनके लिखल कहानी मारे गए गुलफाम पर आधारित फिल्म तीसरी कसम बनल जवन हिन्दी सिनेमा के क्लासिक फिल्म मानल जाले. एह फिल्म के निर्माता गीतकार शैलेन्द्र रहलें. 1978 के सफलतम फिल्म में से एक ‘पति पत्नी और वो; कमलेश्वर के लिखल कहानी पर रहे. उहे एह फिल्म के स्क्रीनप्ले भी लिखलें.\nअउर भी कई गो बड़ फिल्मन के नाम बा जवन हिन्दी साहित्य के बड़ कृतियन पर बनल बा.


भोजपुरी संगीत में फूहड़पन के वायरस आ संगीतकार मधुकर आनंद… – Anjoria\nभोजपुरी संगीत में फूहड़पन के वायरस आ संगीतकार मधुकर आनंद…\nसंगीत रस से सराबोर जेकर आत्मा होखेला उ मनुष्य आंतरिक आंनद के अनुभूति से हमेशा आनंदित रहेला. ललित कला में सबसे उँँचा स्थान संगीत कला के बा. गीत, वाद्य आ नृत्य के मिलन संगीत हउए. जनम से लेके बिआह, तीज-तेवहार, रोपनी-सोहनी, कजरी, जँतसार, हर मौसम के मिजाज पे सुनर-सुनर गीत-संगीतन के रचना भोजपुरी संस्कृति के थाती हउए, जेकरा पे हिन्दी सिनेमो लोभा गइल. भोजपुरी सिनेमा के सफर के श्रीगणेश ‘गंगा मईया तोहे पियरी चढ़ईबो’ फिलिम से भइल. संगीतकार चित्रगुप्त, गीतकार शैलेन्द्र के जादू लोगन के होठन पे आजुओ गुनगुनात रहेला. महेन्द्र कपूर, लता मंगेशकर, आशा भोंसले जइसन महान गायक-गायिका लोग अपना अवाज से भोजपुरी के धन्य कइलस.\nभोजपुरी-संस्कृति के सुनर-सुनर रंग-बिरंगा आ टहकार फूलवारी काहे पियराइल जात बिया? फूलवारी के डाढ़-पात त खूब तेजी से पसरत बा, बाकिर ओहमें कोइलर के कूक नइखे सुनात, भाव के गूँजन नइखे, खाली सियार-सियारिन के फेंकरे के आवाज चारू ओरे गूँज रहल बा. पढ़ल-लिखल आ रईस लोग अपने संस्कृति, अपने भाषा से अलगा भइल चलल जात बा. दुनिया भर में आपन महक बिखेरे वाली भोजपुरी के गमक एकदम से कइसे मधिम पड़ गइल? फूहड़पन के वायरस कबले हमनी के संस्कृति के खोंखड़ करत रही ? कइसे अश्लील हो गइल हमार-राउर भोजपुरी ? एही चिंता में डूबल-उतराइल हम धुन के गुनी मधुकर आनंद से भइल बातचीत के कुछ अंश रउरा सामने राखत बानी.\nमधुकर जी भोजपुरी सिनेमा में ब्रेक कइसे मिलल ?\n‘माई तोहरे खातिर’ से पहिलका ब्रेक मिलल. सिनेमा के निर्माता हमार दोस्त हर्ष जैन रहन. फिलिम त ओतना ना चलल जेतना उमीद रहे. सिनेमा के डायरेक्टर प्रेम सिंह मुम्बई बोलवलें. मुम्बई में संघर्ष करत हिन्दी शास्त्रीय संगीत सिखावे लगनी. कुछ दिन बाद एगो सिनेमा मिलल ‘किशन-अर्जुन’. एही सिनेमा से कुछ लोग नाम जानल. एकरा बाद ‘पवन पुरवईया’ आइल. एही फिलिम में हमरा कुछ नया करे के मिलल. पारम्परिक धुन के साथे आधुकिता के महक बा. सबके दिल में हलचल मचवलस ई संगीत आ एह फिलिम से सभे नाम आ काम जान गइल.\nराउर अइसन कवनो फिलिम जवना में पारम्परिक धुन आ वाद्य के इस्तेमाल खूब भइल बा ?\n‘मुन्नी बाई नौटंकी वाली’ के संगीत के मधुर खुशबू भोजपुरी गंध से जुड़ल बा. पारम्परिक वाद्य-यंत्र, भिखारी ठाकुर अउरी महेन्दर मिसिर के शैली के संगीत बा एहमें. एह फिलिम के गीत-संगीत एगो दुर्लभ थाती बा. कड़ा मेहनत के साथे-साथे एह फिलिम से मन आत्मा के खुशी मिलल.\nजवन रफ्तार से भोजपुरी सिनेमा के संख्या बढ़ल जाता, ओतने तेजी से गीत-संगीत के स्तर उँचा होखत बा ?\nजवन चीज के मांग कम समय में ज्यादा होखेला, ओकर स्तर अपने आप नीचे गिरत चल जाला. आज भोजपुरी गीत-संगीत के स्तर चिंता जनक बा. पहिले सिनेमा कम बनत रही सं, त गीत-संगीत पे मेहनत कइल जात रहे. हर तरह से ठोक-बजा के गीत-संगीत के चुनाव होखत रहे. आज समय कम बा, काम ज्यादा बा. बहुत कम लोग बा, जे स्तर बनवले राखत काम करेला.\nगीत-संगीत के स्तर गिरावे में सबसे ज्यादा कवन लोग जिम्मेदार बा ?\nकाल्ह के गायक, आज के नायक, मनोज तिवारी के छोड़ दिहल जाव त थोडा-बहुत सभे एह लाइन में खड़ा बा. दू-चार-दस गो एल्बम में अनरगल गाना गा के, दर्शक वर्ग तइयार करके, लोग सिनेमा में आवेला . सिनेमा में आके ओही स्तर के गानो गावल चाहेला. दर्शक वर्ग के आस रहेला फलनावा के सिनेमा आवत बा, त गानो ओइसने चटकदार होई. अगर ना होई त सिनेमा ना चली.\nहमरा ईहो बु़झाला कि इण्डस्ट्री में साहित्यकार-गीतकारन के कमी बा ?\nदेखीं अमुतांशु जी, साहित्य के कमी त बड़ले बा, साथे-साथे पईसा के बड़का भारी कमी बा. अब, जहवां दारू बिकाता, ओहिजा रउआ जूस बेचब, त सोचीं राउर जूस के खरीदी. देखीं, रउरा सामने ‘गंगा देवी’ केतना साफ-सुथरा आ निमन सिनेमा रहल जवना में अमिताभ बच्चन आ जया बच्चन जइसन महान कलाकार लोग रहे. एह फिलिम के का हाल भइल सभके मालूम बा. संगीतकार हमहीं रहीं. गीतकार उहे लिखेलन जवन कहल जाला. गीत मसालेदार-चटकदार ना होई त ओह गीतकार के पेट ना पोसाई.\nनिर्माता-निर्देशक लोगन के केतना योगदान रहेला ?\nकेहू के रउरा संस्कृति से कवनो मतलब नइखे. एहिजा लोग पईसा लगावेला पईसा कमाए खातिर. संस्कृति के रक्षा माटी से जुड़ल लोग करेला. इण्डस्ट्री में सबले सस्ता नाम भोजपुरिए के बा. केहू पईसा लगाके पईसा बना लेत बा. संस्कृति के डाढ़-पात त अइसे नोचात बा कि पूछीं मत. केहू के मोह-दया नइखे लागत, ना केहू के रोक-टोक बा. हं कुछ लोग बा जे भोजपुरी के गौरव बढा़वे खतिर काम कइल चाहेला. बाकिर, उनकरा के दर्शक लोग नीचा गिरा देवेला.\nभोजपुरिया लोगन के बीच में केतना लोभावन आ रोचक बा आज के भोजपुरी सिनेमा आ गीत-संगीत ?\nहमरा ईयाद बा कि आरा में भोजपुरी सिनेमा लागत रहे त पुरे शहर में ओही फिलिम के धुन गुँजत रहत रहे. गाँव-गाँव से लोेेग पूरे परिवार के साथे आके सिनेमा देखत रहे. आज के दर्शक में माई-बहिन के भूमिका ना के बराबर बा. सभ्रांत परिवार कन्नी काट रहल बा.\nरउरा विचार से भोजपुरी गीत-संगीत के फूलवारी कइसे गम-गम गमकी ?\nदेखीं, भोजपुरी के एह सुन्दर बाग के साचहूं गमकावे के बा त सबसे पहिले सरकार के आगे आवे के पड़ी. सेंसर बोर्ड में ईमानदारी के कैचीं चलावे के पड़ी. बढ़िया गीतकार-संगीतकार आ साहित्यकार चुने के पड़ी. सरकार के आर्थिक सहायता सबसे बड़हन योगदान बनी. सबसे पहिले समाज के मानसिकता बदले के पड़ी. जहिया हर वर्ग के घर-घर में भोजपुरी गीत-संगीत गूँजे लागी, ओही दिन से भोजपुरी संस्कृति के कंचन-कचनार फूलवारी गम-गम गमके लागी.\nएह बात के खूब हलचल बा कि रउआ भोजपुरी के चहकत फूलवारी से निकल के अब पंजाबीओ फिलिमन में संगीत के तान छेड़त बानी ?\nसोरहो आना सही बात बा. पंजाबी फिल्म ‘रब्बा ईश्क ना होवे’ में हम संगीत देले बानी. सात गो गीत के संगीत खतिर कई लाख रूपिया मिलल. पंजाबी फिल्म के मात्र एक तिहाई बिजनेस करेला भोजपुरी सिनेमा. पंजाबी गीत-संगीत के धुन पंजाबी सुगंध में लपेटाइल अंतर्राष्ट्रीय होखेला.\nसंगीत रउरा जीवन में केतना महत्वपूर्ण बा, आवे वाली पीढ़ी खतिर का संदेश बा ?\nसंगीत मोर आत्मा, संगीत परमात्मा , रोम-रोम में बसल संगीते बिया माई. संगीते हमार आश विश्वास बा, संगीते के दिया हम राखिलें जराईलें. नया लोगन से इहे निहोरा बा कि रउआ लोग जहँवे रहीं अपना माटी, अपना संस्कृति के सुगंध बिखेरत रहीं ईमानदारी से.\nPrevious Post: ईद पर रिलीज होखी ‘जानेमन’\nNext Post: भउजी समुझवली दिल्ली के दाँवपेंच\nआशा बा मधुकर जी भोजपुरी के साथे न्याय करिहें। इंटरव्यू बढ़िया लागल।\nअपना संस्कृति के सुगंध बिखेरत रहीं ईमानदारी से.\nIndia me bhojpuri bhashi ke sankhya 25 carore se upar ba. ..aa pura duniya jod lin ta rauwa anuman laga sakilen ketna hoi. ..fir bhi bhojpuri film ke 40/- Rs par tikit ke hisab se matra 1 carore ke business ba..aap samajh jaeen ketna log bhojpuri cinema dekhele. ..Marathi ke5carore abadi. ..ekar hit film 20 crore ke business kailas. .Khali puran hindi kahani ke nakal. .gana me fuhadta. aa eke dhun ke repetition businesses na badhawe. …astar uchha kare ke zaroorat ba…ab bhojpuri ke soch aadhunik kare ke zaroorat ba. .bhojpuri me making ke paisa bahut kam hola. .Khali hero ke paisa hola…ta quality kahan se aayee??\nबहुत बढ़िया लागल\nआशा बा राउरा सभे के मेहनत से भोजपुरी के अच्छा दिन आई।\nजरुर आइबे करी जी


टटका खबर, अतवार, ४ मार्च २०१२ – टटका खबर\nरालोद अध्यक्ष अजीत सिंह साफ कर दिहलन कि उनुकर पार्टी समाजवादी पार्टी से कवनो तरह के गठबन्हन ना करी. कहलन कि रालोद के कांग्रेस से गठबन्हन बा आ कवनो फैसला कांग्रेस का साथही लिहल जाई.\nप्रदेश मंत्रीमण्डल के बइठक में विधानसभा भंग करे के प्रस्ताव पर मंत्रियन के दस्तखत करवा लिहल गइल.\nबसपा दुबारा जीते चाहे ना मायावती का नामे कई गो रिकार्ड दर्ज हो गइल बा. प्रदेश के ऊ अकेला मुख्यमंत्री हो गइली जे कवनो विधानसभा के पूरा अवधि का दौरान मुख्यमंत्री बनल रहल आ पहिला व्यक्ति जे चार बेर मुख्यमंत्री बनल.\nहालात बतावत बा कि कांग्रेस खातिर सत्ता से अलगा बइठल आसान नइखे रहे वाला. ढेर दिन से कुर्सी का ओर ललचात नजर से तिकवत कांग्रेसी विधायकन खातिर आसान ना रही कुरसी से अलग रहल. अनेसा बा कि कांग्रेस में पहिले का तरह टूटफूट हो सकेला जइसे ९७ में नरेश अग्रवाल कइले रहले.\nमंगल का दिने मतगणना करावे खातिर चुनाव आयोग सगरी तइयारी कर लिहले बावे. हर जिला में मतगणना वाला जगहा पर अर्द्ध सैनिक बल तैनात रही साथ में पुलिस आ होमगार्ड के जवानो रहीहें. उम्मीदवारन से कहल गइल बा कि कवनो विवादित आदमी के एजेंट मत बनावे लोग. साथ ही कवनो प्रत्याशी विजय जुलूस ना निकाल पाई. जे जीती ओकरा के प्रशासन खुद ओकरा घरे चहुँपाई.\nआजु अतवार का दिने रंगभरी एकादशी मनावल गइल. एकरा साथे होरी के परम्परागत शुरूआत हो गइल. अयोध्या में नागा साधु होली खेलले आ पंचकोसी परिक्रमा कइले.\nमहावीर मंदिर न्यास समिति वैशाली जिला के इस्माइलपुर का लगे दुनिया के सबले बड़हन हिंदू मंदिर बनावल जाई. पन्द्रह एकड़ में बने वाला एह मंदिर पर एक सौ करोड़ रुपिया खरच होखी आ बनावे में दस साल लागे के अनुमान बा. एह मंदिर के आकार कम्बोडिया के अंकोरवाट मंदिर जइसन होखी जवना के अबही ले दुनिया के सबले बड़हन मंदिर मानल जाला.\nस्वास्थ मंत्री अश्विनी चौबे बतवले बाड़न कि भारत के पहिला राष्ट्रपति डा॰ राजेन्द्र प्रसाद आ मारीशस के राष्ट्रपति रहल सर शिवसागर राम गुलाम का नाम पर बिहार में मेडिकल कॉलेज खोले का योजना में मारीशस के अनेके उद्यमि आपन रूचि देखवले बाड़न. ई बात उनुका के मारीशस के शिक्षा मंत्री राजेश जीता बतवले. बिहार सरकार मारीशस के मैरवा में मेडिकल कॉलेज खोले खातिर जमीन देबे के पेशकश कइले बिया.\nमहान उपन्यासकार स्व॰ फणीश्वर नाथ रेणु के एकानवी जयंती पर आजु पटना में राजकीय श्रद्धांजलि कार्यक्रम कंकड़बाग में मनावल गइल आ रेणु के आदमकद प्रतिमा के अनावरण कइल गइल.\nभारत आ मिस्र का बीच कई गो सहमति पत्र पर दस्तखत भइल जवना से दुनु देश के आपसी संबंध अउरी ऊँचाई पर चहुँपल.\nमणिपुर के पाँच गो जिला के नौ गो चुनाव क्षेत्र के ६३ गो बूथ पर काल्हु दुबारा वोट डालल गइल. करीब सत्तर फीसदी मतदान भइल. चार गो बूथ पर सोमार का दिने मतदान करावल जाई.\nभोपाल के शहला मसूद हत्या काण्ड का मामिला में सीबीआई भाजपा विधायक ध्रुव नारायण सिंह के भोपाल आवास पर छापा मरलसि. कहल जात बा कि विधायक के संबंध शहला मसूद के हत्या करावे के आरोपी जाहिदा परवेज से संबंध रहुवे. एह मामिला में जाहिदा परवेज, सबा फारूखी आ साकिब अली मंगल का दिन से सी बी आई हिरासत में बावे लोग.\nकांग्रेस महासचिव दिग्विजय सिंह सोच सोच के परेशान बाड़े कि संघ के लोग सेना आ प्रशासन में घूसल जात बा. अब त संघ यूपीएससी खातिर कोचिंगो शुरू कर दिहले बावे जवना में पहिले से बहाल आईएएस लोग दिशानिर्देशन देला.\nकेन्द्र सरकार देश के ७७ गो एनजीओ के निगरानी सूची में रखले बिया. भारतीय दूतावासन से कहल गइल बा कि एह एनजीओ के सदस्यन के वीजा जारी करे से पहिले बढ़िया से छानबीन कर लिहल जाव.\nजैसलमेर का पखरण में अतवार का दिने सेना के ब्रह्मोस मिसाइल के सफल परीक्षण कइल गइल. एकरा के दुनिया के अकेला सुपरसोनिक मिसाइल बतावल जात बा.\nरूस में अतवार का दिने राष्ट्रपति चुनाव खातिर मतदान करावल गइल. साल २००० से २००८ ले राष्ट्रपति रहल आ फेर २००८ से २०१२ ले प्रधानमंत्री रहल व्लादिमीर पुतिन फेरु राष्ट्रपति चुनाव लड़त बाड़े. ओहिजा के संविधान में व्यवस्था बा कि केहु लगातार तीन बेर राष्ट्रपति ना बनि सके. एहसे पिछला बेर ऊ प्रधानमंत्री बन गइल रहले.\nकांगो में शस्रागार में भइल एगो भयंकर विस्फोट में डेढ़ सौ से अधिका लोग के जान चल गइल. सौ से बेसी लोग घवाहिल हो गइल बा.\nचीन आपन रक्षा बजट ११ फीसदी बढ़ा दिहलसि. अब ओकर सैनिक खर्च १०६ अरब डॉलर से बेसी हो गइल बा.\nनई दिल्ली में नौ दिन से चलत २०वां पुस्तक मेला अतवार का दिने खतम हो गइल. एह दौरान साठ गो किताब के विमोचन करावल गइल. एह मेला में करीब सात लोख लोग आइल रहे.\nयूपी बोर्ड़ परीक्षा में अब उहो विद्यार्थी शामिल हो सकीहें जिनकर आवेदन पत्र देरी से बोर्ड चहुँपल रहुवे. बलिया के नाहियो त साठ हजार विद्यार्थियन के भविष्य पर एह चलते ग्रहण लागल रहुवे. अब लोग राहत के साँस लिहल.\nसाढ़े चार लाख रुपिया सालाना से कम कमाये वाला बाप महतारी के लड़िका लड़िकीन के पेशेवर कॉलेजन में ट्यूशन फीस ना लागी. हालांकि दोसर फीस देबे के पड़ी. ओह लोग खातिर प्रोफेशनल कॉलेजन में पाँच फीसदी जगहा आरक्षित कर दिहल गइल बा.\nनालंदा खुला विश्वविद्यालय के सतवाँ दीक्षान्त समारोह आजु पटना के एसकेमेमोरियल हॉल में मनावल गइल. मुख्य अतिथि रहलन विक्रम साराभाई संस्थान के प्रोफेसर वाई एस राजन. अध्यक्षता बिहार के राज्यपाल देवानंद कुंवर कइलन.\nपटना में होखत पहिलका विश्व महिला कबड्डी के फाइनल में काल्हु भारत इरान के पचीस बनाम उनइस अंक से हरा के खिताब जीत लिहलसि.\nब्रिसबेन में भइल तिकोनिया एकदिना क्रिकेट का पहिला फाइनल में आस्ट्रेलिया श्रीलंका के १५ रन से हरा दिहलसि.\nएएफपी चैलेंज कप में शामिल होखे खातिर भारत के फुटबाल टीम अतवार का दिने काठमांडू रवाना हो गइल.\nसुप्रीम कोर्ट पुणे का मावल मे हिन्दुस्तान इलेक्ट्रिसिटी जेनरेशन कंपनी प्राइवेट लिमिटेड के ३५५ मेगावाट गैस आधारित परियोजना के पर्यावरण मंजूरी पर रोक लगा दिहलसि. अब अगिला सुनवाई १३ मार्च के होखी.\nराज्य सरकारन के केन्द्र से माँग बा कि केन्द्रीय बिक्री कर में कमी का चलते राज्यन के होखे वाला नुकसान के भरपाई कइल जाव ना त एकरा के फेर से बढ़ा के चार फीसदी कर दिहल जाव. ई मांग दिल्ली में भइल राज्य वित्तमंत्रियन के अधिकारप्राप्र समिति का बइठक में उठावल गइल.


सुर संग्राम २ का मंच पर सोनाक्षी आ मलईका के ठुमका – Anjoria\nसितम्बर 10, 2010 अरबाज, दबंग, मलईका, महुआ टीवी, सुर संग्राम, सोनाक्षी\nमहुआ टीवी के लोकप्रिय रियलिटी शो सुर-संग्राम-२ का मंच पर काल्हु शनिचर का दिने बालीवुड अदाकारा सोनाक्षी सिन्हा आ हॉट गर्ल मलईका अरोड़ा के भोजपुरिया लटका झटका आ ठुमका देखे के मिली. आ ओह लोग के साथ दिहन अरबाज खान. कहे के मतलब ई कि अबकी शनिचर का दिने सुर-संग्राम-२ के प्रतिभागी हिन्दी फिल्म दबंग का स्टारन का सोझा आपन गायिकी के नजारा पेश करीहें.\nशुरुआत मनोज तिवारी अपना जानल बूझल अन्दाज में करीहन आ दबंग के स्टारन के मंच पर आमन्त्रित करिहन. मंच पर सोनाक्षी सिन्हा, मलईका अरोड़ा, आ अभिनेता निर्माता अरबाज खान के आगमन होखी आ उहो लोग परिचय का बाद शो के जज मालिनी अवस्थी, रविकिशन, आ कल्पना का साथे जा के बइठी.\nअपना प्रस्तुति से यूपी के शुभा मिश्रा, विशाल कुमार, आ मनोहर अउर बिहार के जीतेन्द्र, ममता तिवारी आ खुशबू अपना धमाकेदार गायकी से जज लोग के दिल जीत लिहल लोग.\nजीतेन्द्र के गावल गीत का बाद अरबाज खान कहले कि रउरा गाना में दबंगई देखे के मिलल त ऊ चट से जोड़ दिहन कि दबंगई त हमरा खूनो में देखे के मिली काहे कि दबंगई त हमरा खून में शामिल बा. विशाल के गावल गीत “सानिया मिर्जा के नथुनिया जान मारेला” पर मलईका पूछली कि ई गाना केकरा पर रहल हा विशाल कह दिहले कि सोनाक्षी खातिर. ममता के गावल गीत “मुखिया जी मन होखे त बोली पर जज लोग सराहल आ कहल कि एक ना एक दिन रउरा प्लेबैक सिंगर जरुर बनब.\nसबकर प्रस्तुति सुनला का बाद सोनाक्षी कहली कि भोजपुरी बोल त ना पाईं बाकिर एहिजा खूब इनज्वाय कइनी. बड़ा मजा आइल सुर संग्राम के एह मंच पर आ के. कार्यक्रम के अंत कल्पना का आवाज में गावल गीत “मुन्नी बदनाम हुई डार्लिंग तेरे लिये” पर दबंग के टीम सोनाक्षी, मलईका अरोड़ा आ अरबाज खान के जम के लगावल ठुमका का साथे होई.\nFilm life isafantasy : says Bipin Bahar\nभाग ना बाचे कोई : 20 सितम्बर से महुआ पर नया धारावाहिक\nOne thought on “सुर संग्राम २ का मंच पर सोनाक्षी आ मलईका के ठुमका”\nसितम्बर 13, 2010 को 7:49 अपराह्न पर\nhumke aapke blog khub pasan aayel..agar aap raazi hokhi ta hamani kelink exchange kai sakelija\nhamar blog baate


माया महाठगिनि हम जानी.\nकबीर त ई बाति कहि के आराम से निकल गइलन. आजु के जमाना रहीत त महामाया भा मायावती के चेला चाटी उनुकर खटिया खड़ा कर दिहले रहीत लोग. महामाया के माया तनिका पुरान हो गइल से नयका पीढ़ी के लोग उनुका माया का बारे में कमे जानत होखी. एहसे सुना देत बानी.\nमहामाया के माया उनुका कुरता में बसत रहुवे. उनुका बारे में कहात रहे कि सौ गो कुरता के खरचा पर ऊ कवनो चुनाव जीत सकेलें. भाषण देत देत ऊ जोश में आपन कुरता फाड़ देस आ उनुकर एह अदा पर लड़िका सयान सभे उनुका माया में आ जात रहुवे. महामाये के पसारल माया ह जे पढाई मे बिहार के विद्यार्थियन के पिछड़ा बना दिहलसि. समरथ विद्यार्थी त बिहार का बहरी जा के आपन करियर बचा लिहलें बाकिर जेकरा लगे अतना साधन ना भइल कि ऊ बहरी जा सके ऊ बिहार में बरबाद हो के रहि गइल.\nकुछ कुछ अइसने माया अबहियों पसर गइल बा देश का दलितन पर. दलित समाज के एगो वोट बैंक बना के राख दीहल गइल बा. दलितन के आगा बढ़ावे, उपर उठावे के चाव केहु के नइखे. दलित नेता लोग के भरसक कोशिश इहे बा कि दलित दलिते बनल रहो आ ओकरा के वोट डालत रहो, ओकर तिजोरी भरत रहो. कुछ लोग त चमड़ा के एगो थैली हमेशा हाथे में लटकवले राखेला कि दलितन के याद रहो कि एह थैली के भरत रहे के जिम्मेदारी ओही लोग प बा.\nपिछला बेर हम लिखले रहीं कि बाते से आदमी पान खाला आ बाते से लात. आ तुरते एगो नमूनो सामने आ गइल. एगो नेता दोसरका के तुलना बेसवा से क दिहलसि त दोसरका नेता आ ओकर लगुआ भगुआ पहिलका नेता के बेटी बहिन का खिलाफ ओहू ले गलीज भाषा के इस्तेमाल क दिहलसि. ऊ खोंचले त एने से भर खंचिया खरकोच के जवाब दे दीहल गइल. एहबीच खांचा का भितरे सोचेवाला लोग के लागल कि पहिलका नेता क गोल अब दबा गइल दोसरका के गोल से आ एहसे निकलल मुश्किल बा. बाकिर अचके में खाँच से बाहर के सोच राखत एगो अइसन जवाब मिलल कि लोग के ठकुआ मार दिहलसि. दोसरका गोल त एकदमे भकुआ गइल कि ई का दादा, देखते देखत हमनी के जीतावत पासा हमनिये के हरा दिहलसि. मामला अब युद्ध विराम का हालत में बा आ पहिलका गोल बाजी जीत लीहल लउकत बा. एकरे के कहल जाला बाति प बतंगड़ भारी.\nबाकिर सोचे वाली बाति त इहो होखे के चाहीं कि बेसवा के अतना गलीज काहे मानल जाला. जब सभे केहु कुछ ना कुछ बेचत बा त देह बेचेवाला के अतना गिरल काहे मानल जाला. बेसी लोग आपन मेहनत बेचेला, त कुछ लोग आपन बुद्घि. केहु सपना बेचे में लागल बा त केहु आपन इमान बेचत बा. इमान बेचे वालन के त अउरी खराब माने के चाहीं. शायद ई सब कुछ एहसे हो गइल कि बेसवन के खरीददार आपन मुँह लुका के जालें जबकि बाकी धंधन के खरीद बिक्री खुलेआम होखेला. आ फेर अगर कवनो गोल के मुखिया अगर चुनाव के टिकट बेचत बा त सबले बड़का दाम देबे वाला के काहे ना देव. कहलो जाला कि बेटा के तिलक, जमीन के दाम, आ मकान के भाड़ा अतना मांगीं कि अपने लाज लागो. अगर एही तरह टिकटो के दाम केहु लेत बा त का बुराई, काहे बुराई. टिकटवा खरीदे वाला लोग कवना दूध से धोवाइल बा. जइसे बेटिहा लोग कवनो लड़िका पर तिलक खातिर चढ़ा उपरी क देला ई जानतो कि एगो दोसरा बेटिहा से बाति तय हो गइल बा ओही तरह टिकटो खरीदे वाला करत बाड़ें. त एह लालच में बेचेवाला के मन बेईमान हो जात बा त ओकर दोस का.\nदोसर बाति इहो कि नेतवन के झगड़ा कई बेर पहिले से फिक्स्ड मैच होला. कई बेर दू गो गोल अपना में लड़ि के तिसरका कवनो गोल के पत्ता काटे के काम कर जालें. ले दे के बाति हम कबीर दास के ओही कविता के आखिगी लाइन से करत बानी जवना से शुरु भइल आजु के बतंगड़ –\nकहे कबीर सुनो भई साधो यह सब अकथ कहानी.\nPrevious Post: साहब बुझले पियाज, सहबाइन बुझली अदरख (बतकुच्चन-201)\nNext Post: जबले हरियरी रही, कजरी गवात रही\nश्री ओ०पी० सिंह सर से हम पूरी तरह से सहमत बानी । अब स्वामीये जी के देखल जाव, त अचके खियाल पड़ी जात बा “अंगूर खट्टे हैं” ।\nअभी कुछही दिन पहिले माया जी के माया में डाल के टिकट फ्रॉडगीरी के आरोप लगा के चल दिहले हव ।\nई बात बिलकुल साँच बा कि ऐह लोग के नौटंकी पहिलही से तय रहेला बस जरूरत बा समय आ मंच के चाहे दर्शक कतनो रहे ।


खबर भोजपुरी में (सोमार, 20 अप्रैल 2015) – टटका खबर\nबीच में डा॰ प्रकाश उदय आ डा॰ भगवती प्रसाद द्विसेदी\nविश्व भोजपुरी सम्मेलन के बलिया इकाई के सातवाँ अधिवेशन आ पाती पत्रिका के अक्षर सम्मान समारोह में अतवार का दिने डा॰ भगवती प्रसाद द्विवेदी आ डा॰ प्रकाश उदय के अक्षर सम्मान से सम्मानित गइल. एह समारोह के मुख्य अतिथि रहलन बीएचयू के प्रो॰ सदानन्द शाही आ अध्यक्षता कइलन प्रो॰ अवधेश प्रधान. एह मौका पर विशिष्ट अतिथि का रूप में डा॰ नीरज सिंह आ डा॰ जयकान्त सिंह जय. समारोह के समापन कवि सम्मेलन से भइल जवना में बाहर से आइल कवियन आ बलियो के कविगण के कविता सुन के जनता आह्लादित भइल.\nसिवान शहर में एगो स्कूल के विद्यार्थियन के ले जात टेम्पो पलटला से एगो टीचर आ तीन गो विद्यार्थियन के मौत हो गइल. दस गो विद्यार्थी घवाहिल हो गइल बाड़े. जब घवाहिलन के ले के लोग अस्पताल चहुँपल त ओहिजा डाक्टर ना मिललें जवना का बाद खिसियाइल लोग जम के तोड़फोड़ कइल अस्पताल में. अनेके गाड़ियन के आग लगा दिहल गइल. हादसा बड़हरिया इलाका में भइल जब त्रिवेणियाँ गाँव का नियरा टेम्पो के एगो दोसर गाड़ी धक्का मार दिहलसि.\nगांधी मैदान में अतवार का दिने होखे वाली प्रजापति राजनीतिक चेतना रैली में लालू प्रसाद आ नीतीश कुमार दुनू जने के एक मंच पर मौजूद रहे के उमेद रहुवे बाकिर एन समय नीतीश कवनो कारण से गैर हाजिर हो गइलन बाकिर लालू कहलन कि दल मिल गइल आ कवनो तरह के मसला अझूराइल नइखे रह गइल. हो सकेला कवनो जरूरी बात होखी जवना चलते नीतीश रैली में ना अइलन.\nअतवार का दिन देश के राजनीति के पावर संडे बन गइल. सीपीएम के कमान प्रकाश कारात का हाथ से सीताराम येचुरी का लगे आ गइल. येचुरी के चुनाव सर्वसम्मत तरीका से भइल. दोसर खबर रहल 58 दिन ले पता ना कवना विदेश में पता ना का क के भा करा के लवटल राहुल गाँधी मोदी सरकार के चुनौती देत जमीन अधिग्रहण कानून के खिलाफ किसानन के रैली में आग उगिललन. तिसरका बाकिर सबले खास रहल भाजपा सांसदन संगे पीएम मोदी के बइठक जवना में ऊ सांसद लोग के उत्साहित कइलन आ कहलन कि झूठ के कारोबार करेवालन के खुलासा करे के जरूरत बा. कहलन कि केन्द्र सरकार किसानन आ गरीबन का हक में काम करे वाली सरकार हिय आ एही चलते एकर खिलाफत उ लोग करत बाड़े जे पिछला पैंसठ बरीस ले देश के शासन चलवले आ किसानन के एह हालात में चहुँपा दिहलन.\nसंसद के बजट सत्र के दुसरका दौर सोमार 20 अप्रैल से शुरु होखे वाला बा आ एहू दौर में कांग्रेस का संगे अउरिओ विपक्षी दल सरकार के घेरे के पुरजोर कोशिश करीहें. खास क के नया से बनल जनता परिवार के गोल जवना के अबहीं ले ना त नाम तय हो सकल बा, ना झंडा ना चुनाव चिह्न. पीएम मोदी उमेद जतवले बाड़न कि संसद में सार्थक बहस होखी आ हर बात पर राय विचार करे के मौका मिली. बाकिर विपक्ष के रुख देख लागत नइखे कि ऊ लोग बहस करे का मूड में बा. ओह लोग के त बस बवाल करे के इरादा झलकत बा.\nसोमार का दिने चीन के राष्ट्रपति शी चिनफिंग पाकिस्तान आवे वाला बाड़न आ उनुका के लड़ाकू विमान का सुरक्षा में ले आवल जाई काहे कि कवनो ठिकाना नइखे कि कब कवनो आतंकी संगठन उनुका विमान पर हमला बोल देव. पिछला साल सुरक्षा के दिक्कत देखिए के उनकर दौरा रद्द क दिहल गइल रहुवे.\nइस्लामी स्टेट के आतंकी अतवार का दिने एगो वीडियो जारी कइले बाड़े सँ जवना में 14 गो ईसाई बन्हक के गरदन काटल देखावल गइल बा. 16 जने का मूड़ी पर गोली मार के मुआवलो के सीन शामिल बा एह वीडियो में. बाकिर एह आतंकी वारदात का खिलाफ बोले के बेंवत चर्च के नइखे जे झूठ आरोप लगा के भारत का खिलाफ आए दिन बकवाद करत रहेले.\nकेन्द्र सरकार एह साल बिहार में चले वाली योजनन खातिर 15360 करोड़ रुपिया देबे वाली बा. बाकी खरचा राज्य सरकार के जुटावे के पड़ी आ राज्यसरकार के माली हालत शायद एह लायक नइखे रह गइल.\nडॉ. नसीम जैदी अतवार का दिने मुख्य निर्वाचन आयुक्त के पद सम्हार लिहलन. कहलन कि चुनाव आयोग मतदातन के सुविधा पर खास क के धेयान दीहि आ निर्वाचन तंत्र के मजबूत बनावल जाई.\nहालही में बिहार के मुख्यमंत्री रहल जीतन राम मांझी के हिन्दुस्तानी आवाम मोर्चा के गरीब स्वाभिमान रैली सोमार का दिने पटना के गांधी मैदान में होखे वाला बा. एह रैली में पाँच लाख लोग के जुटे के दावा कइल जात बा.\nछपरा-पटना बाईपास के रामनगर का लगे एगो बस से कचरा के एगो आदमी के मौत हो गइल.\nपिछला दिने भइल बरखा आ बनौरी गिरला से भइल फसल के नुकसान के मुआवजा का रूप में यूपी सरकार करीब साढ़े बारह लाख किसानन के कुल मिला के करीब 550 करोड़ रुपिया के हरजाना बँटले बिया जवना के औसत प्रति किसान करीब चौवालिस सौ रुपिया आवत बा. नुकसान करीब छह हजार करोड़ रुपिया के भइल बा.\nजौनपुर जिला के मछलीशहर के शादीगंज मोहल्ला में अतवार का दिने कूड़ा के ढेर में लागल आग से ओहिजा खेलत बचवन में से एगो के मौत हो गइल आ तीन गो बहुते खराब हाल में अस्पताल में भरती करावल गइल बाड़े सँ.\nTags: News in Bhojpuri, छपरा, जौनपुर, बलिया, भोजपुरी में खबर., सिवान


महूआ टीवी पर शुरु हो रहल बा एगो नया धारावाहिक – Anjoria\nJun 5, 2010 महुआ टीवी\nमहुआ टीवी भोजपुरिये दर्शकन खातिर ना बलुक गैर भोजपुरियनो का बीच आपन लोकप्रियता बढ़वले जात बा. एह पर देखावे जाये वाला रियलिटी शो का साथ साथ धारावहिको दर्शकन का बीच लोकप्रिय बा. अब एही क्रम में सजनवा बैरी हो गइल हमार देखावल जा रहल बा जवन सोमार से बियफे ले रोज शाम साढ़े सात बजे से देखावल जाई.\nआजु का जमाना में हर घर के कहानी बन चुकल एह धारावाहिक में गाँव के पृष्ठभूमि में एगो मास्टर साहब के कहानी देखावल जाई जिनका चार गो बच्चा बाड़न स. मध्यवर्गीय परिवार का तरह अपना परिवार के पालन पोसन करत ऊ जी रहल बाड़े. एगो बेटी के शादी पड़ोसे में भइल बा. ओह बेटी के मिरगी के बीमारी बा जवना के मास्टर साहब शादी का समय छिपा लिहले रहन. एह चलते उनका आ उनका बेटी आरती के ढेरे फझीहत झेले के पड़त बा. अपना पति आ सास के कोप आरती के हरदम झेले के पड़त बा.\nमास्टर साहब के बड़का बेटा गोरखपुर में कवनो प्राइवेट कंपनी में काम करत बा आ अपना पत्नी आशा का साथ ओहिजे रहत बा. छोटका बेटा प्रभाकर अपना पत्नी गुलाबो के साथ रहेला. मास्टर जी के छोटकी बेटी के शादी अबही नइखे भइल. मास्टर साहब के मेहरारु अइसन घर परिवार खोजत बाड़ी जवना में लड़िका आ ओकरा महतारियो के व्यवहार निमन होखो. एही चलते एक दू गो बढ़ियो रिश्ता टूट जात बा. धारावाहिक के कहानी मोनिका कका इर्द गिर्द घुमत बा. मोनिका के शादी हो जात बा बाकिर ओकर पति ओकर बैरी बन जात बा. कइसे? इ त धारावाहिक देखले पर पता चली. शो के मुख्य किरदारन में संजीव झा, सुनील सिन्हा, डी के शुक्ला, जया भट्टाचार्य, तज सिंह, लक्ष्मी सिन्हा, रागिनी चौबे, पूर्णिमा, ज्योति, अनिल सिंह, प्रिया पाण्डे आ पूनम नजर अइहे.\nभोजपुरी फ़िल्मन में बदलाव के ज़रुरत बा – अमित झा


इजरायल के महाराष्ट्र करत नफ्ताली बेनेट बन गइलन पीएम – टटका खबर\nJun 14, 2021 इजरायल, नफ्ताली बेनेट, बेंजामिन नेतन्याहू\nटटका खबर, सोमार, जेठ अँजोरिया चउथ, 2078 विक्रमी\nअमेरिका से इजरायल आइल विस्थापित परिवार में 25 मार्च 1972 के जनमल नफ्ताली बेनेट काल्हु 13 जून 2021 के इजरायल के 13 वाँ पीएम बन गइलन. एकरा पहिले ऊ बारह बरीस से लगातार इजरायल के पिछला पीएम बेजामिन नेतन्याहू के सरकार में पिछला साल ले मंत्री रहलन बाकिर बाद में उऩुका से अलग हो के भानुमति के कुनबा बिटोर के खुद पीएम बन गइलन. उनुका के पीएम बनावे वाली गठजोड़ में तरह तरह के विचार धारा वाला गोलन का साथही अरब आ फिलिस्तिनियन के समर्थको शामिल बाड़ें. एकरा बावजूद 120 सदस्यन वाली इजरायली संसद नेसेट में उऩुका 60 सदस्यन के समर्थन मिलल आ एगो सदस्य वोट में शामिल ना भइलन. एह तरह उनुका लगे महज एक वोट के बहुमत बा जवन कहियो घसकि सकेला. बेनेट के मंत्रीमंडल में9गो महिला मंत्रियन का साथे कुल 27 गो मंत्री बनावल गइल बाड़ें. बेनेट से अधिका समर्य़न त नेसेट के स्पीकर चुनाइल मिकी लेवी के मिलल जिनकर समर्थन नेसेट के 67 गो सदस्य कइलन.\nनेसेट में उनुकर पहिला संबोधन का दौरान जम के हुल्लड़बाजी भइल आ उनुका के अपराधी आ झूठा ले कहल गइल. बेनेट कहलन कि अगर ई सरकार ना बनीत त दोसर चुनाव करावे के पड़ल रहीत जवना चलते इजरायली समाज में विभाजन बढ़ गइल रहीत.\nअरब आ फिलिस्तिनियन से सहानुभूति राखे वालन के समर्थन का बावजूद बेनेट कहलन कि ऊ कनवो हालत में ईरान के परमाणु ताकत ना बने दीहें.\nगठबन्हन के शर्त मुताबिक बेनेट सितम्बर 2023 ले पीएम रहीहें आ ओकरा बाद गठबन्हन में शामिल एश अतीद गोल के नेता यायर लेपिड के पीएम बनावल जाई.\nउऩुका बाद बोलत बारह बरीस ले इजरायल के निर्बाध पीएम रहल नेतन्याहू कहलन कि एह खतरनाक सरकार के ऊ गिरा के रहीहें. कहलन कि अन्तर्राष्ट्रीय दबाव ना झेल पावे वाली ई सरकार इजरायल का हित मे नइखे.\nएगो ओपिनियन पोल में पता चलल बा कि इजरायल के लोगो एह सरकार के लमहर जिनिगी के भरोसा नइखे करत. बाकिर नेतन्याहू के बापसी के डर आ चुनाव में अपना समर्थकन के नाराजगी के डर मिल के एह नापाक गठबन्हन के सरकार कुछ दिन ले चल जरुर जाई.


केतना मुश्किल बा: डाॅ0 रामनिवास 'मानव' के भोजपुरी में अनुवादित कविता-संग्रह | जोगीरा\nHome भोजपुरिया बस्ता | भोजपुरी किताब केतना मुश्किल बा: डाॅ0 रामनिवास ‘मानव’ के भोजपुरी में अनुवादित कविता-संग्रह\nकेतना मुश्किल बा के अनुवादक डाॅ0 भगवानसिंह ‘भास्कर’ के ओर से\nदुनिया में कुछ चीज सुन्दर होली, कुछ असुन्दर। सुन्दर चीजन के देखिके आदमी प्रसन्न हो जाला आ असुन्दर चीजन के देखि के नाक-भौं सिकोड़ ले ला। ‘साहित्य-प्रभा’ पत्रिका के सम्पादक चन्द्रसिंह तोमर ‘मयंक’ के साहित्यिक आयोजन प्रकृति के सुकुमार कवि सुमित्रानन्दन पन्त के जन्मस्थली कौसानी में 27 आ 28 जून, 2007 के रहे। ‘मयंक’ जी के निमंत्राण मिलल हमरा के सम्मानित करे के। हम बहुत खुश भइलीं कि चलऽ, एही बहाने पन्त जी के जन्मभूमि के दर्शन होई।\nहम एगो गैर साहित्यिक पेशा में बानीं जहां साहित्य के कवनों महत्त्व नइखे। इहे ना, साहित्य के नाम पर लोग मजाक करे से भी बाज ना आवे। अइसन स्थिति में साहित्यिक कार्य के नाम पर छुट्टी मिले के त कवनो सवाले नइखे। पदाधिकारी रहला के चलते हमार दायित्व भी अउर लोगन से बेसी रहेला। संयोग से एही बीचे हमार स्थानान्तरण मैरवा से महाराजगंज हो गइल। हम महाराजगंज में योगदान करिके छुट्टी में चल दीहलीं। कवनों प्रभार ना रहला से आ तुरंते योगदान कइला से छुट्टी मिले में ज्यादा दिक्कत ना भइल।\nकौसानी पहुंचि के हमरा बहुत खुशी भइल। शुरू में हमरा के सिवान के साहित्यकार जानिके साहित्यकार भाई लो हमार खूब मजाक उड़ावल। ओइजा देशभर के लगभग पांच दर्जन से बेसी साहित्यकार रहे लो। रात में कवि-सम्मेलन भइल। कवि-सम्मेलन में हिसार (हरियाणा) के डाॅ0 रामनिवास ‘मानव’ के कविता सुनि के हम बहुत प्रसन्न भइलीं। भाव, भाषा, शिल्प आ प्रस्तुति, हर दृष्टि से कविता बेजोड़ रहलीसन। उहां के कविता के खूब प्रशंसा\nभइल। खूब ताली बजलीसन। पूछला पर मालूम भइल कि हिन्दी-कविता के विभिन्न विधा में उहां के दुई दर्जन से बेसी किताब प्रकाशित बाड़ीसन। हरियाणा, उत्तराखण्ड, गुजरात आ महाराष्ट्र आदि राज्यन में उहां के साहित्य, विशेषकरि के कविता के काफी प्रतिष्ठा बा। हम सोचे लगलीं कि डाॅ0 ‘मानव’ के कुछ चुनल कवितन के भोजपुरी में अनुवाद करब। फेर सोचलीं कि जे भोजपुरी जानता, ऊ हिन्दीओ जानता। त फेर ओकरा खातिर हिन्दी-कवितन के भोजपुरी अनुवाद कहां तक उचित बा ?\nकौसानी में एकरा पहिले एगो घटना घट चुकल रहे। कार्यक्रम के पहिलका दिने सांझ के बेरा। कार्यक्रम गांधी आश्रम कौसानी में रहे। एह से गांधी जी के नियम के अनुसार सांझ के बेरा प्रार्थना-‘रघुपति राघव राजाराम’ भइल। फेर आयोजक ‘मयंक’ जी के मेहरारु दूगो भजन अपना सुरीली आवाज में सुनवली। लोग खूब ताली बजावल। संचालक के लहि गइल। ऊ कहले कि ई त मेहरारू लो का ओर से भइलहा। अब मरदानालो का ओर से हो जाव। सब साहित्यकार लो बगल झांके लागल। केहू ना सुगबुगाइल त हम खाढ़ भइलीं आ आपन दूगो भोजपुरी भजन-‘गोरी ! जइबू ससुररिया कवन दिनवा ?’ आ ‘बतावऽ गोरी ! केकरा से कहां मिले जालू ?’ सुनवलीं। खूब ताली बजलीसन। लोग खूब प्रशंसा कइल।\nरात्रि कवि-सम्मेलन में कविता पढ़े खातिर हम खाढ़ भइलीं। हिन्दी में कविता पढ़े के चहलीं। चारु ओर से हल्ला भइल-‘‘रउवा भोजपुरी में कविता पढ़ीं। रउरा से हमनी भोजपुरी में कविता सुनब।’’ भोजुपुरिये में हम कविता-पाठ कइलीं।\nभोजपुरी क्षेत्रा के बाहर देशभर के हिन्दी के नीमन-नीमन साहित्यकारलो का सामने भोजपुरी के झण्डा गड़ा गइल। भाषण, सरस्वती वन्दना, भजन, कवि-सम्मेलन, सब जगे हम आ हमार भोजपुरी आगे-आगे रहल। जे सिवान के नाम पर हंसत रहे, ऊ समे पीछे हो गइल।\nभोजपुरी के ताकत आ मिठास के अहसास हमरा भइल। हम हिन्दी आ भोजपुरी दूनू भाषा में लिखिले। दूनू भाषा में हमार दू दर्जन किताब प्रकाशित बाड़ीसन। सैकड़ों राष्ट्रीय, अन्तर्राष्ट्रीय आ क्षेत्राीय आयोजनन में हम भाग लीहले बानीं। बिहार के बाहर दिल्ली, विलासपुर (छत्तीसगढ़), रानीगंज (प0 बंगाल), जमशेदपुर (झारखण्ड), राबर्टसगज, देवरिया, खुखुन्दु, गाजीपुर, भाटपार रानी (सब उत्तर प्रदेश) आदि अनेक जगहन पर भोजपुरी के झण्डा\nफहरवले बानीं, बाकिर भोजपुरी भाषी लोगन के बीच। आज हिन्दी भाषी लोगन के बीच भोजपुरी के झण्डा एतना ऊंचा देखिके हमार मन सातवां केतना मुश्किल बा आसमान पर चढ़ि गइल। अपना मातृभाषा के मिठास आ आन्तरिक सौन्दर्य के हमरा साक्षात् दर्शन भइल। हम निश्चय कइलीं कि डाॅ0 रामनिवास ‘मानव’ के सुन्दर कवितन के भोजपुरी के मिठास से सराबोर करब। उहां के हिन्दी कवितन के भोजपुरी के रंग में रंगि देब। उनका कवितन के भोजपुरी में अनुवाद करब। भोजपुरी में एकर जरूरत बा।\nडाॅ0 रामनिवास ‘मानव’ से हमार पहिल परिचय एहीजा भइल। धीरे-धीरे हमनी के परिचय प्रगाढ़ होते चल गइल। हम उहां के कवितन के भोजपुरी अनुवाद करे के आपन इच्छा जतवलीं। उहां के सहर्ष तइयार हो गइलीं। उहां के कहलीं-‘‘हमरा कवितन के अनेक भाषा में अनुवाद हो चुकल बा। भोजपुरी में हमरा कवितन के अनुवाद होखो, ई बहुत खुशी के बात बा। हमनी के हिन्दी के विश्वभाषा जानीले, बाकिर वास्तव में विश्वभाषा भोजपुरी बिया, हिन्दी ना। संसार में हिन्दी के नाम पर जवन प्रतिष्ठा बा, ऊ सब भोजपुरी के ह।\nबाद में डाॅ0 ‘मानव’ आपन कविता हमरा लगे भेज दीहलीं। वोह कवितन के भोजपुरी अनुवाद हम करि दीहलीं। उन्हे अनुवाद- ‘बहुत मुश्किल बा’ रउरा हाथ में बा।\nअनुवाद साहित्य के एगो महत्त्वपूर्ण विधा ह। कवनो भाषा के महत्त्वपूर्ण साहित्य के दोसरा भाषा में अनुवाद करि के वोह भाषा के साहित्य भण्डार भरे के पुरान परम्परा चलि आवत बिया। संसार के प्रायः सब देशन में ई प्रचलन बा। लगभग सब भाषा में अनुवाद के प्रक्रिया चलेले। शेक्सपीयर के अंग्रेजी पुस्तकन के अनुवाद प्रायः हर भाषा में पावल जाला। गोस्वामी तुलसीदास के ‘रामचरितमानस’ आ प्रेमचन्द के ‘गोदान’ उपन्यास के अनुवाद अनेक भाषा में भइल बा।\nभोजपुरी भाषा भी एकर अपवाद नइखे। महाकवि कालिदास के ‘पूर्वमेघ’ के बटोहिया के छन्द में भावानुवाद 1954 ई0 में कैलाशनाथ ओझा कइले रहले। ई मात्रा 16 पृष्ठ के किताब बिया, बाकिर एकर ऐतिहासिक महत्त्व बा। ई भोजपुरी में अनुवाद के पहिल किताब बिया, भले पातरे स्वरूप में सही। एकरा बाद त अनुवाद के एगो सिलसिला चलि पड़ल। अनेक संस्कृत किताबन के भोजपुरी गद्य-पद्य में अनुवाद भइल। एने कुछ दक्षिण भारतीय किताबनो के अनुवाद भइल हा। बाकिर हिन्दी किताब के भोजपुरी अनुवाद शायद नइरवे भइल। हमरा बुझाता कि एह दृष्टिकोण से अपना ढंग के ई पहिल पुस्तक होखी। डाॅ0 रामनिवास ‘मानव’ के आधुनिक युगबोध के मुक्त छन्दवाली कवितन के भोजपुरी-अनुवाद के ऐतिहासिक महत्त्व रही।\nडाॅ0 ‘मानव’ छन्द के मर्मज्ञ कवि बानीं। उहां के अनेक छन्दन में कवितन के रचना करिके विपुल यश अर्जित कइले बानीं। दोहा, त्रिपदी, हाइकू आदि छन्दन में रचल उहां के काव्य पुस्तकन के पढ़े के सौभाग्य हमरा मिल चुकल बा। हिन्दी-साहित्य में उहां के साहित्य-साधना के काफी प्रतिष्ठा बा। ‘बहुत मुश्किल बा’ के प्रकाशन से भोजपुरी के सुधी साहित्यकार, प्रबुद्ध पाठक आ विद्वान लोगन के उहां के कवित्व के सागर में डुबकी लगावे के सुअवसर मिली।\n‘केतना मुश्किल बा’ हमार दोसरकी अनुवाद-पुस्तक ह। एइमें डाॅ0 रामनिवास ‘मानव’ के इक्यावन छन्दमुक्त कवितन के अनुवाद बा। हर कविता अपना-आपमें बेजोड़ बाड़ीसन। हम अनेक छन्दन में, गीतन का रूप में आ मुक्त छन्द में-तीनू तरे से कवितन के रचना कइले बानीं। छन्दमुक्त कवितन के आपन अलगे सौन्दर्य बा। एइमें कवि के तुकबन्दी आ मात्रा के फेरा में ना पड़े के पड़ेला आ एह से एकर उड़ान तनी बेसी ऊंचाई पर हो जाले। डाॅ0 ‘मानव’ के कविता चरम ऊंचाई पर बाड़ीसन। हमरा बुझाता कि ‘केतना मुश्किल बा’ के प्रकाशन से भोजपुरी-साहित्य के श्रीवृद्धि त होखबे करी, ओकरा प्रतिष्ठा में भी चार चांद लाग जाई। हमरा उमेदे ना, विश्वास बा कि भेाजपुरी-जगत् में ‘केतना मुश्किल बा’ के पुरजोर स्वागत होई।\n“केतना मुश्किल बा: भोजपुरी कविता संग्रह” डाउनलोड करे के खातिर क्लिक करी\nBhojpuri Kavita Sangraha\nKetna Mushkil Ba\nकेतना मुश्किल बा\nपिछला लेखएकमुश्त समाधान: भोजपुरी में अनूदित लघुकथा\nअगिला लेखखेसारी लाल यादव की फिल्म भोजपुरी आतंकवादी का मुहूर्त किया गया\nअभिनेत्री अक्षरा सिंह बनी लक्की गर्ल


खजाना कहाँ रहेला – Anjoria\nखजाना कहाँ रहेला\nअप्रैल 1, 2010 लस्टम पस्टम\nबाबा लस्टमानंद से राम चेला पूछलें कि बाबा हो, लक्ष्मी के भंडार, माने जे सरकार के खजाना कहल जाला ऊ असल में कहाँ रहेला? महँगाई में सबसिडी देबे के होला त सरकार अंगूठा देखा के कह देले कि खजाना खाली बा, कहाँ से दिआई?\nबाबा कहलें, खजाना सरकार का लगे ना रहे जी. होखे के असहीं चाहीं बाकिर होला ना. गलतफहमी रहेला कि खजाना सरकार का लगे रहेला. एहिसे लोग तरह तरह के माँग करेला कि स्कूल चाही, अस्पताल, सड़क, बिजली, पानी, अउर ना जाने का का चाहीं. अब जनता के का मालूम कि खजाना सरकार का लगे ना रहेला. तब लोग सोचेला कि सरकार का लगे नइखे त नेतवन का लगे होखे के चाहीं. नेता जे मधुकोड़ा टाइप होखौ त विश्वासो हो जाला कि हँ, खजाना नेतवने का लगे होला. जब से नेता लोग करोड़पति होखे लागल तब से ई विश्वास अउरी पक्का हो गइल कि खजाना सांचो नेतवन के लगे होला. हो सकेला ई देश मे न होत होई त हो सकेला कि स्विस बैंक में होखो.\nई तय बा कि खजाना सरकार का लगे ना होला, एने पता चलल कि खजाना नेतवन का लगे भले मत होखो, सरकारी अफसरनन का लगे जरुर होला. लोग ऊ लोगन के सरकार के नौकर समुझेला. जनता के सेवक समुझत रहेला आ ऊ लोग खजाना के आपन करत रहेला, सरकार खोजत रह जाले कि खजाना रहे त जरूर बाकिर गइल कहाँ? ना मिलेला त घोषणा हो जाला कि खजाना खाली बा. खुद सरकार अइसन घोषणा ना करे काहे कि आखिर लाजो त एगो चीज होला. अपना मुँह से कइसे कहे कि खजाना खाली बा. लोग का कही कि देखऽ खजाना खाली क दिहलसि. जनता बिया कि आपन पेट काट के खजाना भरत रहेले आ सरकार बिया कि खजाना खाली क देतिया. चाहे खुद बदहजमी काहे ना हो जाव. एहसे सरकार खुद त अइसन घोषणा ना करे बाकिर बाद में आवे वाली सरकार जरुर कह देले कि खजाना खाली बा. ई बात से सरकार इहो बता देले है कि भाई, पछिलकी सरकार आप सभे गलत चुनले रहीं. ऊ बड़ा पेटू रहे. देखीं खजाना खाली क गइल. ई दोष हमार ना हऽ आप सबके हऽ. अब जे गलती आप सभे के रहे त आपही भरीं. टैक्स दीं सभे. खजाना भरीं.\nबाकिर जरूरी ना कि सब सरकार अइसने मुँहफट होखो. कई सरकार अइसनो होले जे शालीनता से कह देले कि देखीं सभे, सरकार का लगे पइसा नइखे. एहसे विदेशी निवेश नेवते के पड़ी. सरकारी कंपनियन के विनिवेश करे के होई. पब्लिक प्राइवेट भागीदारी चलावे के होई. ओकरा बिना ना हम स्कूल खोल सकीलें, ना अस्पताल. ना रेल चला सकीं ना बस. ना बिजली दे सकीं ना पानी. सड़क त बिल्कुले ना बनवा सकीं. ई हमनी के मजबूरी हऽ. हम खूशी से अइसन नइखीं करत. पर ई ना करब त जनकल्याण ना होई. आ चूंकि जनकल्याण जरुरी बा, एही से ई कइलो जरुरी बा.\nएहसे कई लोगन के कल्याण हो जाला. सरकार के, नेता सब के, अफसरान के, सेठन के, ठीकेदारन के, इहां तक ले कि विदेशी कंपनियो तक के कल्याण हो जाला. जनता सोचते रह जाले कि भाई कल्याण त हमार होखे के रहे, बाकिर हमरा अलावे सबके हो गइल.\nलस्टम पस्टम के पुरान रचना


ई निबंध ओह लड़िका के कापी से उड़ावल गइल बा जवना के निबंध प्रतियोगिता में पहिला स्थान मिलल बा. निबंध क विषय रहे - पान क शान.\nपान खइला के तमाम फायदन में से एगो बड़ फायदा ई बा कि बुड़बक बतासो अकलमंद लउके लागे ला.\nकइसे, त अइसे कि पान खइला का बाद कुछ देर ले जरुरी रूप से मौन मुद्रा में बइठे पड़ेला. एह मुद्रा में हर बंदा अकलमंदे लागे ला. अकलमंदी हासिल करे क एक तरीका त ई होला कि बंदा बहुत पढ़े, विद्वानन के सोहबत करे आ दोसर तरीका ई होला कि पान खाइल शुरु कर दे. पुरनिया लोग ज्यादा एही से अकलमंद होत रहुवे कि पान ढ़ेरे खात रहे.\nपान पर विद्वान लोग बहुत कुछ कहले बा. ओकरा से हमनी का समाज आ समय का बारे में पता लागेला. जइसे एक जमाना में नीचे पान की दुकान आ ऊपर गोरी क मकान रहे क चलन रहे. मतलब लोग पान खाये खातिर पानखाऊ जात रहे आ लगले हाथ गोरी के दर्शनो कर आवत रहे. ई तब के बात हऽ, जब गोरी आम तौर पर अपना मकाने में रहत रही. अब के गोरी नौकरी में बाड़ी से घर पर ना होली. कई गो गोरी काल सेंटर में देर रात तकले काम करके घरे लवटे ली. त गोरियन का मकान का लगे पान के दुकान होखे के कवनो मतलबे ना बाचल. एहसे अब देखल जाला कि पान क दुकान आ गोरियन का मकान में कवनो नाता नइखे रह गइल. गोरियन के नौकरी कइला से अर्थशास्त्रीय दृष्टि से भलही बहुत फायदा हो गइल होखे, सौंदर्यशास्त्रीय नजरिया से देखीं त पान के दुकान क गोरी का मकान से लिंक नइखे रह गइल.\nपान खाये वाला मूल रुप से कलाकार लोग होला. अलबत्ता कलाकारन क स्टाइल में फरक देखल जा सकेला. जइसे कुछ लोग पान के पीक सड़क का बगल का देवाल पर उछाल के फेंके ला. अइसनका लोगन के स्वभाव से प्रगतिशील कहल जा सके ला. काहे कि ऊ लोग हमेशा ऊपर का ओर देखे ला. कुछ लोग हमेशा जमीन क ओरि पीक फेंके ला. अइसनका लोग के जमीन से जुड़ल मानल जा सकेला.\nपान खाकर जब बंदा ना बोले का मुद्रा में आ जाला त अचके मे ऊ बहुते अकलमंद बुझाये लागे ला. जवन पान खाए क सबसे बड़हन उपलब्धि हऽ. जइसे अगर संसद में ई जरुरी कर दिहल जाव कि हर सांसद के पान खाके आवे पड़ी, त तमाम लफड़ा, झगड़ा अपना आपे खतम हो जाई. बुश अगर अपना कार्यकाल में लगातार पान खइले रहते त तमाम बेकार के बयानन से बांच गइल रहते. मुशर्रफो अपना कार्यकाल में अगर लगातार पान खइले रहते त हमनी का उनका बकवास आ किताबो से बांच जइतीं जा.\nएहसे अब समय आ गइल बा कि एगो पान संस्थान खोलल जाव, जवन एह तरह का सवालन पर विचार करे कि पान खाइल कला हऽ कि विज्ञान? पान से जुड़ल मसला पर एह संस्थान में शोध होखे.\nआईं, पान खाइल जाव आ फेर मुँह बन्द कर के बइठ जाइल जाब.


सब पंचे के कृपा ह कि भोजपुरी एह हाल में बिया – Anjoria\nपुस्तक चर्चा भाषा समीक्षा सरोकार साहित्य\nसब पंचे के कृपा ह कि भोजपुरी एह हाल में बिया\nजुलाई 16, 2014 भोजपुरी पंचायत पत्रिका\nआजु भोजपुरी पंचायत के जुलाई अंक पढ़े के मौका मिलल. भोजपुरी पंचायत के अंक जब आवेला तब पहिला बेर में पन्ना पलट चल जानी कि देखीं एहमें भोजपुरी ला का कुछ बा. तब दोसरा बेर पलट के ओह रचनन के देखीलें पढ़ीलें. अबकियो उहे भइल. पूरा अंक पलट गइनी त हमरा हिसाब से भोजपुरी से जुड़ल जवन कुछ लउकल तवना के विवरण नीचे देत बानी :\nबावन पेज के पत्रिका पर पहिला भोजपुरी रचना मिलल पेज 10 पर प्रभाकर पाण्डेय के लिखल ‘एक त खाज अउर ओपर मरलसि…’. प्रभाकर जी हिन्दी के विद्वान हईं. एक बेर उहाँ के ब्लाॅग पर सवाल पूछले रहनी कि ‘कि’ आ ‘की’ के इस्तेमाल में कतना सावधानी के जरूरत होखे के चाहीं. प्रभाकर जी हमरा बात के जवाब त नाहिए दिहनी, अपना ब्लाॅग पर ओह सवालो के जगहा ना दिहनी. आजु फेरू एह लेख में कई जगहा ‘की’ के इस्तेमाल देख के फेर सवाल उठावत बानी. वइसे पूरा पत्रिका में हिज्जा के गलती भरल पड़ल बा. बाकिर एह लेख में ‘की’ के इस्तेमाल में टाइप के गलती नइखे, लेखक के फैसला उहे बा. एही तरह ‘भी’ के बात. हिंदी विद्वान जब लिखिहें त उनका बिना ‘भी’ के कामे ना चले. आशा बा कि आजु जब ई सवाल हम एहिजा उठावत बानी त एह सवाल के जवाब मिली.\nअगिला पेज पर हिंदी रचना ‘पूरब की बेटियांँ : शिक्षा-व्यापार की मुख्य ग्राहक’ के भोजपुरिया समाज से जुड़ल लेख माने के चाहीं.\nएकरा बाद कई एक लेख देश आ बिहार के राजनीति से जुड़ल मिलल. एकरा के मानल जा सकेला कि इहो सब कुछ भोजपुरिया समाज के प्रभावित करेला. खैर बहुत आगे बढ़नी त पेज 28 पर केशव मोहन पाण्डेय के लिखल रचना ‘पारंपरिक भोजपुरी गीतों में वैवाहिक विधान’ मिलल. भोजपुरी संस्कार आ संस्कृति से जुड़ल ई रचना जानकारी भरल बा आ भोजपुरी पर शोध करे वालन के काम जोग बा.\nपेज तीस पर उमेश सिंह के लेख ‘विलुप्त हो रही है भारतीय संस्कृति’ में लेखक के पीर झलकत बा. भोजपुरी संस्कार आ संस्कृतिओ एही तरह बिलाए का राह पर बा. पंचन के एह पर चिंता मनन करे के चाहीं.\nसबसे काम लायक लेख मिलल पेज 32 पर संतोष कुमार के लिखल ‘भोजपुरी भाषा के मानकीकरण – ओकर शब्दन के एकरूपता’. बाकिर एह लेख के सब स्वाद बिगाड़ देता बा कंपोजिंग के गलती. भाषा के भासा त मानल जा सकेला भाशा माने में दिक्कत होखी. दुर्भाग्य से एह लेख में कई जगहा भाशा के इस्तेमाल हो गइल बा. बाकिर एह लेख के बाति से विरोध ना हो सके. हम त इहे मानीले कि भोजपुरी भोजपुरी होले हिंदी के बिगाड़ल भा भोजपुरियावल रूप ना होखे. दुर्भाग्य से अनेके हिंदी विद्वान जे भोजपुरिओ में लिखेलें एह तरह के विकार के शिकार हो जालें. हम कवनो तरह के अति के पक्षधर ना हईं. देश के देशे रहे दिहल जाव देस बनवला के कवनो खास जरूरत नइखे. भोजपुरी के मानकीकरण एगो बहुते जरूरी मुद्दा बा जवना से निपटल सबके सूची में माथ पर होखे के चाहीं. हम त चाहब कि भोजपुरी के सगरी विद्वान एह बारे में आपन आपन राय जोर शोर से उठावसु. बाद में जवन अधिका लोग का राय में सही लागी तवन अपने आप इस्तेमाल में आवे लागी.\nपेज चउँतीस पर बतकुच्चन के एगो कड़ी प्रकाशित बा जवना का बारे में हम कुछ कहीं से ठीक ना लागी.\nपेज छत्तीस पर भूत प्रेेत वाली कहानियन के कड़ी में प्रभाकर पाण्डेय के लिखल कहानी बा. मीडिया के टीआरपी बढ़ावे ला एह तरह के कहानियन के बहुते महत्व होला बाकिर हम एह तरह के कहानी से सीधे आगे बढ़ जानी पड़े के जहमत ना उठाईं. बाकिर ई कहानी भोजपुरिए इलाका के ह से इहो मंजूर बा भोजपुरी पंचायत पत्रिका में.\nपेज 41 पर संतोष कुमार के भोजपुरी कविता संग्रह ‘भोर भिनुसार’ के समीक्षा छपल बा. किताब कतनो बढ़िया होखे बाकिर खरीददार ना मिलसु त सब कुछ बेकार बा. आदमी रोटीए दाल जुटावे में अतना छितरा गइल बा कि किताब भा पत्रिका खरीदे के बेंवत नइखे रहि गइल आम आदमी में. भोजपुरी प्रकाशन का सामने आजु सबले बड़ समस्या खरीददारन के गैरमौजूदगी बा. जे लोग सरकारी खरीद के जोड़ जुगाड़ जुटा लेबे में सक्षम बा ओह लोग के छोड़ दीं त बाकी लोग के किताब खुद छपवा के हित मितन में बाँट देबे तक सिमट के रहि गइल बा.\nपत्रिका के आखिर में छह पेज भोजपुरी सिनेमा से जुड़ल ‘ले दही’ करत समाचारन से भरल बा. हम खुदे परेशान रहीलें एह ‘ले दहियन’ वाला सामग्री से. स्टैंडर्ड नमूना एह तरह के होला :\nफलाँ कंपनी के बैनर में फलाँ निर्माता के मशहूर निर्देशक फलाँ निर्देशित फलाँ फिलिम के मुहुर्त भइल. एह फिलिम में फलाँ सुपर स्टार आ फलाँ एक्ट्रेस नंबर वन बाडे/बाड़ी. कहलन भा कहली कि जइसहीं एह फिलिम के प्रस्ताव मिलल हम चिहुँक गइनी आ तुरते हॅ कह दिहनी. फलाॅ निर्देशक कमाल के हउवन. निर्देशक फलाँ सुपर स्टार के बड़ाई करत कहलन कि फलाँ गजब के कलाकार हउवन. फलाँ फिलिम फलाँ तारीख से रिलीज होखत बा. रिलीज हो गइला का अगिला दिने खबर आई कि फिलिम सुपर हिट हो गइल. ई भोजपुरिए सिनेमा में होला कि हर एक्टर अपना पहिलके फिलिम से सुपर स्टार बन जाला, हर फिलिम सुपर हिट होखेले. बाकिर सौ में नब्बे निर्माता फेरू एह लायक ना रहि जासु कि अगिला फिलिम बनावे के हिम्मत करसु.\nत बावन पेज के भोजपुरी पंचायत पत्रिका के जुलाई अंक के परिक्रमा पूरा हो गइल. हमरा हिसाब से ई पत्रिका भोजपुरी के पंचन आ पंचायतन के शानदार नमूना माने के चाहीं. धन्य बाड़न एकर संरक्षक डा॰ संजय सिन्हा. भगवान करसु कि उनकर बिजनेस हमेशा फरत फूलात रहे आ ई पत्रिका एही तरह नियमित प्रकाशित होखत रहे. साधुवाद एकरा संपादक कुलदीप श्रीवास्तवो के जिनका मेहनत बिना एह पत्रिका के प्रकाशन संभव ना रहे. बाकिर का कवनो अइसन भामाशाह नइखन जे भोजपुरी खातिर भोजपुरिए में काम करसु, भोजपुरी प्रकाशनन के बढ़ावा देसु.\nअलग बात बा कि एह तरह के भामाशाह तब ले ना मिल पइहें जब ले भोजपुरी के पंच अपना पंचायत में भोजपुरी के हक ना दे दीहें. आ हम एह पत्रिके के बात नइखीं करत. हम भोजपुरी के सगरी विश्व, ब्रह्मांड, आ पता ना का का सम्मेलन, संगठन चलावे वालन के बात करत बानी. आखिर में बस इहे कहब कि, ‘सब पंचे के कृपा ह कि भोजपुरी एह हाल में बिया.’\nभोजपुरी ‘उन्नीस’ नइखे बाकिर “बीस’ के बनाई ?


टटका खबर, अतवार, चईत अँजोरिया षष्ठी, 2078 विक्रमी – टटका खबर\nApr 18, 2021 कुश्ती, कोरोना, चारा चोर, छपरा, जहरखुरान, नरेन्द्र कोहली, पश्चिम बंगाल, रामनवमी, लालू प्रसाद, विधानसभा चुनाव, सारण\nना चाहतो बतावहीं के बा कि देश में कोरोना के पसार में आईल तेजी थथमे के नाम नइखे लेत. काल्हु शनीचर का दिने देश में कोरोना के2लाख 34 हजार 692 नया मरीज मिलला का साथही छूताह हो गइल लोगन के गिनिती 1 करोड़ 45 लाख 26 हजार 609 हो गइल. तोस के बाति ई बा कि एहमें से 1 करोड़ 26 लाख 71 हजार 220 लोग एह छूत से छूटियो चुकल बा. दुख के बाति बा कि अबले देश में 1 लाख 75 हजार 640 लोग एह बीमारी से मर चुकल बाड़ें. बेपरवाह लोग का गलत बेवहार से एह पर काबू नइखे मिल पावत. अपना चलते लोग अपना परिवार आ समाजो के खतरा में डाल रहल बा. प्रधान मंत्री नरेन्द्र मोदी के गोहार पर कुम्भ के समापन के एलान करे वाला अखाड़न में तेजी आइल बा. सरकार देश के पूरा संसाधन लगा के कोरोना वैक्सिन के उत्पादन चरम भर करे के गोहारो लगवले बाड़न. देश के विरोधी लोग अइसनो हालात में अराजकता पैदा करे का कोशिश में लागल बा. केहू अपना राज्य में बनल दवाई के देश का दोसरा राज्यन में जाए से रोकत बा त कुछ लोग जान-बूझ के कोरोना वैक्सिन लगवावे के उमिर घटवावे के बयाल देत बा. उनुको मालूम बा कि अबहीं टीका ओतना नइखे बन पावत जवना से एकर इजाजत दीहल जा सको. देश के अतना बड़हन आबादी के सम्हारल आसान नइखे बाकिर जनसंख्या बढ़े से रोके के कोशिश नइखे होखत. कुछ कौम त सब काम छोड़ि के आपन कुनबा बढ़ावे में लागल बाड़ें. कमाए के साधन होखो भा ना जनमावे के जोर कम नइखे पड़त उनुकर.\nआजु पूरा यूपी ल़कडाउन में बा. सोमार भोरे ले सभका के बाहर निकले से मना कइल गइल बा जबले बहुते जरुरी ना हो जाय.\nबिहार में सेना बहाली ला होखे वाला कॉमन एंट्रेंस परीक्षा रद्द कर दीहल गइल बा. आ 25 अप्रैल से दानापुर, रांची, कटिहार, आ मुजफ्फरपुर में शुरु होख वाला सेना भर्ती प्रक्रिया टार दीहल गइल बा,\nदेश के न्यायालयन के काम काज कई बेर मन में सवाल उठा देला, बहुते गरीब कैदी आपन सजा काट लिहला का बादो जेल से रिहा नइखन हो पावत काहे कि उनुकर औकात नइखे कपिल सिबल जइसन वकील खड़ा करे के. अरबों के घोटाला करे वाला कुछ लाख जुरमाना में दे के आ मिलल सजाय के अधवे काटि के जमानत पा लेत बाड़ें. बिहार में चारा चोर का नाम से मशहूर हो चुकल लालू प्रसाद के काल्हु झारखंड उच्च न्यायालय से जमानत मिल गइल. मिलल त जमानत बाकिर लगुआ-भगुआ अइसन जश्न मनावत बाड़ें मानो उनुका के बाइज्जत बरी क दीहल गइल होखे. जेल में होखला का बावजूद सात सितारा इलाज के सुविधा पवले लालू अबहीं दिल्ली एम्स में इलाज करा रहल बाड़ें आ अबहीं ओहिजा से छुट्टी मिले के कवनो उमेद नइखे. परिवार इहो कहत बा कि लालू के एगो बेटी के रोजा रखला का चलते अल्लाह उनुका के नेमत ते दिहलें. आशा कइल जाव का कि परिवार अब बाकायदा मजहब में शामिल हो जाई.\nपश्चिम बंगाल विधानसभा चुनावन के पांचवा डेग काल्हु सकुशल उठ गइल. कुछ जगहा भइल छिटपुट हिंसा का बावजूद करीब 80 प्रतिशत लोग अपना मतदान के अधिकार के इस्तेमाल कइल. उत्तर 24 परगना जिला के कमारहाटी विधानसभा निर्वाचन क्षेत्र में एगो बूथ पर भारतीय जनता पार्टी के पोलिंग एजेंट दिल के दौरा पड़ला का चलते मर गइल. साल्ट लेक के विधाननगर के शांतिनगर में तृणमूल कांग्रेस आ भाजपा के कार्यकर्तन में ढेलाढाली भइल. नादिया के शांतिपुरो में बवाल पर केन्द्रीय बल काबू क लिहलें. कल्याणी में भाजपा नेता के घर पर बम फेंकल गइल आ दक्षिण वर्द्धमान में भाजपा के पोलिंग एजेंट से मारपीट कइल गइल.\nहिंदी के वरिष्ठ साहित्यकार नरेंद्र कोहली के निधन कोरोना छूताह होखला का चलते शनीचर का दिने हो गइल.\nभगवान राम के नगरी अयोध्या में साधु संत अपील कइले बाड़ें ति अबकी के रामनवमी लोगबाग अपना घरहीं मना लेव आ मंदिरन पर भीड़ मत लगावे.\nसारण जिला के मशरक इलाका के कतालपुर गांव के एगो नवही दिशा मैदान ला निकलला का बाद देर ले ना लवटल त ओकर खोज शुरु भइल आ बाद में ओकर लाश नहर में मिलल.\nछपरा जंक्शन से शनिचर का दिने रेल पुलिस पूर्वी चंपारण जिला के अररिया इलाका के एगो आदमी के गिरफ्तार कर लिहलसि. ओकरा पर जहारखुरान होखे के शक बा. ओकरा लगे से पुलिस नशीला दवा बरामद कइले बिया.\nओलम्पिक कोटा हासिल क चुकल पहलवान रवि कुमार कजाकिस्तान के अल्माटी में चलत सीनियर एशियाई कुश्ती प्रतियोगिता में शनीचर का दिने स्वर्ण पदक जीत लिहलें. दोसर पहलवान फाइनल में खेले ना उतरलें त रजत पदक हासिल क के रहि गइलें. एह लोग का अलावा भारत तीन गो कांस्य पदक जीतलसि. एह तरह एह प्रतियोगिता में शामिल सगरी पहलवान कवनो ना कवनो पदक हासिल क लिहलें.


अरे बाप रे बाप!अतना तिलक-दहेज़ रकटुवा ससुरा कहंवा राखी?भिलोटन अपना बेटा खातिर लाख हाथ-गोड़ पटकले, खूब मोलभाव आ हुज्जत कइले, बाकिर नगद-सामान--कुल्हि मिलाके एको लाख ना भेंटा पावल.\nLast Updated: October 27, 2020, 1:19 PM IST\nएने एगो सउंसे सप्ताह के खुशहाली के हफ्ता का रूप में मनावल गइल आ एह में सभे केहू सचहूं के सुख हासिल करे में लवसान रहल. का कारन बा कि तमाम संसाधन के अछइत लोग आपन-आपन दुखड़ा रोवत बा. आजु काहें सुख गदहा के सींग बनि गइल बा? रकटू के सरकारी नोकरिहा बेटा के बियाह में जब बेमंगले तिलक-दहेज़ के ढेरी लागि गइल,त पट्टीदार भिलोटन के करेजा प सांप लोटे लागल. अरे बाप रे बाप!अतना तिलक-दहेज़ रकटुवा ससुरा कहंवा राखी?भिलोटन अपना बेटा खातिर लाख हाथ-गोड़ पटकले, खूब मोलभाव आ हुज्जत कइले, बाकिर नगद-सामान--कुल्हि मिलाके एको लाख ना भेंटा पावल.\nएने रकटुवा के देखऽ!किछु मंगबो ना कइलस आ सभ किछु पाइओ लिहलस. ठीके नू कहल गइल बा--बिन मांगे मोती मिले, मांगे मिले न भीख!अब त भिलोटन के रात के नींन गायब हो गइल, दिन के चैन छिना गइल. दिन-रात ऊ एही सोच-फिकिर में अझुरा गइले कि खुशहाल रकटुवा के परिवार के कइसे जीयल मोहाल कइल जा सकेला? भिलोटन आपन मए काम-धाम भुला गइले आ रकटुवा के तबाह करेके मकसद पर जीव-जान से भीड़ि गइले. भिलोटन खाली एगो अदिमी के नांव भर ना ह. आजुकाल्ह गांव-जवार में अइसने भिलोटनन के भरमार बा. अइसना लोग के दु:ख-तकलीफ के कारन आपन दु:ख-तकलीफ कतई नइखे.\nइन्हिकरा पीर के वजह ई बा कि फलनवां काहें सुखी बाड़न आ कइसे उन्हुकराके बरबाद कइल जा सकेला?उन्हुकरा बरबादी में भलहीं आपन कवनो नफा-नुकसान ना होखे, बाकिर उन्हुकर दु:ख के दिन लवटावे आ उन्हुकरा के दु:खी देखे के सुख त मिलबे करी. आपन एगो आंखि फूटि गइला से 'काना' के विशेषण भलहीं भेंटाउ, बाकिर दोसरा के दूनों आंखि फोरिके 'सूर ' कहिके चिढ़ावे के मजे किछु अउर बा! गांव-गांव में ई लत सुरसा-अस मुंह बवले बढ़ते जा रहल बा. केहू बहरवांसू बहरा से जांगर ठेठाके, नोकरी-चाकरी कऽके दू पइसा गांवें ले आइल, ग॔वई लोग हाथ धोके ओकरा पाछा परि जाता कि कवना तरी ओकरा के कंगाल बनावल जाउ!\nकइसे ओकर जिनिगी नरक में बदलिके जीयल दुलम कऽ दिहल जाउ? खेलबि ना खेले देबि, खेलिए बिगड़बि! पहिले दोसरा के दुःख से लोग दुखी होत रहे आ परदुखकातरता मनई के महान गुन मानल जात रहे. तबे त हरेक इंसान दोसरा के पीर में हाथ बंटावल आपन फरज बूझत रहे--'वैष्णव जन ते तेने कहिए जे पीर पराई जाने हे!' बाकिर अब त पराया सुखे सभसे बड़का दु:ख बनिके करेजा में सालत रहत बा. देवी-देवता-पितरन से अपना बढ़न्ती खातिर ना, दोसरा के तबाही खातिर भखौटी भाखल जात बा. भरभस्ट तरीका अपना के अधिका से अधिका धन संहोथिके भौतिक सुख के ललसा आजु जिनिगी के मकसद बनि गइल बा आ ओही अरथ खातिर मए अनरथ हो रहल बा--'सबहिं नचावत अरथ गोसाईं!'\nअब ले सभसे बड़का धन 'संतोष धन' के मानल जात रहल हा, जेकरा आगा बाकी धन-दउलत धूरि बुझात रहे—\n'गोधन-गजधन-बाजिधन, अउर रतनधन खान.\nजब आवे संतोष धन, सब धन धूरि समान. . '\nमगर अब संतोष कहां!सभ केहू पागल भइल बा--भौतिकता के मृगमरीचिका का पाछा. बाकिर समुंदर के पानी से भला कबो तरास बुझिला!जतने लोग गहिर डुबकी लगावत बा, असंतोष आ पियास अउर बढ़ते जा रहल बा. नतीजा बा तबाही आ दु:ख. पहिले अपना से निचिला तबका के हाल देखिके लोग सुख के अनुभूति करत रहल,बाकिर अब अपना से अधिका वाला के औकात देखिके लोग दु:ख झेलत बा आ भीतरे-भीतर इरिखा के आगी में जरत-बुतात बा.\nसवाल उठत बा, गांव में सुख-सुविधा बढ़ला का बादो का लोग सुखी बा?पहिले अभाव में रहलो पर आंतर के जीवंतता मनई के जिनिगी के जियतार बनवले राखत रहे.\nबाकिर अब टीवी, फ्रिज, लैपटॉप, स्मार्ट फोन, बिजली, फूस-माटी का जगहा पक्का के शानदार कोठी आ किसिम-किसिम के खानपान, रहन-सहन में तरक्की के बावजूद ना त केहू के चेहरा प सुख के भाव झलकत बा आ ना सही माने में जिंदादिली से जिनिगी जीए के कवनो लच्छने लउकत बा. गांव से नोकरी-चाकरी, रोजगार-बैपार खातिर जे नगर-महानगर में जात बा, ऊ गांव के हरदम-हरदम खातिर भुला-बिसरा देत बा. शहर में केकरा फुरसत बा, जे ऊ दोसरा भा बगलगीरो का बारे में सोचो!सभे केहू बा अपने में मगन आ मस्त. उहवां त सभ किछु औपचारिक आ रस्मी बनिके रहि गइल बा. ना केहू से दोस्ती ना केहू से बैर!\nएह से 'कर बँहिया बल आपनो छाड़ि विरानी आस ' के दर्शन में अकेलापन के दंश झेले के त्रासदी. बाकिर गांव के लोग त दोसरेके सुख से फिकिरंत बा. बुरबक मुअले पराया के फिकिरी! स्वामी विवेकानंद जी के अद्वैत दर्शन ई मानेला, जे दुनिया-जहान में जतना जीव बाड़न, सभ एके बाड़न, दोसर केहू हइए नइखे. एह से जब हम केहू के दुःख दे तानी, त खुद दुखी हो तानी आ जब सुख दे तानी, त अपनहूं सुख पावत बानीं. सचहूं सुख पावे खातिर सुख-खुशहाली बांटे के परेला. एही से इहो सवाल उठत बा कि आखिर अनकर सुख छीनेवाला ग॔वई बटमारन से भलमानुस लोग भला कब ले भागत रही?राहुल सांकृत्यायन के सोझ-साफ कहनाम रहे--भागऽ मत, गांव के बदलऽ!सांच सुख पावे खातिर एह पर अमल जरूरी बा.


टटका खबर, शुक, २६ नवम्बर – टटका खबर\nतिसरका बेर बिहार के मुख्यमंत्री बने जा रहल नीतीश कुमार आजु पटना के गाँधी मैदान में मुख्यमंत्री पद के शपथ लीहें. साथही में सुशील मोदी के उपमुख्यमंत्री के शपथ दिआवल जाई. २५ गो कैबिनेटो मंत्री बनावल जइहें जवना में १५ गो जदयू से आ १० गो भाजपा से रहीहें. एहसे पहिले राजग के संयुक्त विधायक दल का बइठक में नीतीश के नेता चुनल गइल. नीतीश विधायक लोग से कहलें कि जीत में अगरइला के जरुरत नइखे ना ही प्रतिपक्ष के मजाक उड़ावे के. जनता काम करे खातिर चुनले बिया आ काम में लाग जाये के जरुरत बा.\nमुंबई हमला के दुसरका बरखी आजु पूरा देश में मनावल जा रहल बा. जगहे जगह कार्यक्रम करावल जा रहल बा. मुंबई में सुरक्षा बल के परेड निकालल गइल. बाकिर एह हमला के अकेला जिन्दा बाँचल अपराधी कसाब आजु ले सरकार के दामाद बनल बा. सगरी दुनिया देखलसि बाकिर हमरा देश के न्यायप्रणाली देखावा में विश्वास करेले से आजु ले कसाब के सजा ना दिआवल जा सकल. ओह पुलिस वालन के अफसोस होत होखी कि मार काहे ना दिहली जा एह आदमी के जे आजु ले जिन्दा बा. आ पता ना अगर कोर्ट से सजा मिलियो गइल त कबले ओकरा के सजा दिहल जाई. संसद पर हमला के दोषी अफजाल के सजा सुप्रीम कोर्ट तक बहाल रहल बाकिर कांग्रेस सरकार ओकरा पर आजु ले फैसला ना ले सकल. हँ ओकरा के बचावे का चुप्पा कोशिश में धीरे धीरे फाँसी के सजा पावल हर आदमी के राष्ट्रपति माफ करत जात बाड़ी.\nपुर्वी चंपारण के राजेपुर थाना के नारायणपुर गाँव में नक्सली काल्हु दू आदमी के गोली मार के हत्या कर दिहलें. मौका ए वारदात पर मिलल परचा में ओह लोग के पुलिस के मुखबिर बतावल गइल बा. एगो दोसरा घटना में ओरंगाबाद जिला के नवीनगर थाना के सुदार गाँव में थर्मल पावर परियोजना में काम करे वाला कर्मचारियन का शिविर पर हमला कर के सात गो गाड़ी आ मशीनन के नुकसान चहुँपावल गइल. मौका पर मौजूद सुरक्षा कर्मचारियन के पिटाई कइल गइल. हमलावर नक्सली गिरोह के रहलें सँ.\nअयोध्या के मालिकाना विवाद में आइल फैसला का खिलाफ इलाहाबाद उच्च न्यायालय में दू गो अरजी दाखिल कइल गइल बा. अरजी डा॰ मो॰ इस्माइल फारुखी दाखिल कइले बाड़न. कहले बाड़न कि निर्मोही अखाड़ा के मुकदमा पेश करे के अधिकारे ना रहल काहे कि ओकरा मुकदमा के फैजाबाद का अदालत में खारिज कर दिहल गइल रहे. पुरनका न्यायाधीश धर्मवीर शर्मा के रिटायर हो गइला का चलते न्यायमुर्ति के के दीक्षित के उनुका जगहा पर राखल गइल बा. कोर्ट एह अरजियन पर दस दिसम्बर के सुनवाई करी.\nजे हारेला ओकरा पाछा राजनीति में केहू ना रहि जाव. लालू प्रसाद आ रामविलास पासवान का साथे अब इहे हो रहल बा. लालू के पार्टी के शकुनी चौधरी, जे विधानसभा के उपाध्यक्ष रहलें आ मुंगेर का तारापुर से चुनाव लड़ के हार गइलें, कहले बाड़न कि लालू के पार्टी अध्यक्ष पद से इस्तीफा दे देबे के चाहीं, काहे कि अब ऊ पार्टी के के कहो यादवनो के नेता नइखन रहि गइल. दोसरा तरफ रघुवंश प्रसाद सिंह कहले बाड़न कि पार्टी के हार लोजपा से गठबन्हन का चलते भइल जेकरा के औकात से फालतू सीट दे दिहल गइल रहे. ओने काल्हु रामविलास पासवान हवाई जहाज से दिल्ली चल गइलन. एयरपोर्ट पर उनकर विदाई करे वालन के कवनो भीड़ ना रहे. पार्टी के हार से बेसी अपना दू गो भाई आ दू गो दामाद के हार से दुखी रामविलास पासवान चुपचाप जहाज में चढ़ गइलन.\nकाल्हु अधरतिया का बाद करीब सवा दू बजे रात में पटना का लगे दीदारगंज में गौहाटी नयी दिल्ली संपर्क क्रांति एक्सप्रेस, २५०१ अप, के चार गो बोगी पटरी से उतरि गइलीं सँ. संजोग बढ़िया रहे कि केहू घवाहिल नइखे भइल. बाद में चारो बोगी के छोड़ के बाकी ट्रेन के पटना जंक्शन ले आइल गइल. जहाँ तीन गो नया बोगी जोड़ के ओह लोग के आगा पठावल गइल.\nपटना हाई कोर्ट भोजपुर के एस पी अनिल किशोर यादव का खिलाफ गिरफ्तारी वारंट जारी कर दिहलसि काहे कि एगो फौजदारी मुकदमा में निचला अदालत में गवाहन के हाजिर ना करवलन. एगो आरोपी शिवरतन यादव हाई कोर्ट में जमानत याचिका दाखिल कइले बा कि ओकरा सुनवाई में गवाहन के हाजिर ना भइला का चलते ओकर मामिला के सुनवाई में देरी भइल. एह पर कोर्ट एसपी के हलफनामा दायर करे के कहले रहुवे कि बतावसु कि काहे देरी भइल. बाकिर जब एसपी ना अइलें त कोर्ट उनका खिलाफ गिरफ्तारी के जमानती वारंट जारी कर दिहलसि.\n«« बिहार चुनाव २०१० के विधानसभा क्षेत्रवार परिणाम\nमंत्रियन के विभाग »»


SUSHANT SINGH RAJPUT: भाजपा नेता नारायण राणे के दावा, सुशांत ना कइले रहस आत्महत्या, पेश कइले हत्या के सबूत - खबर भोजपुरी\nBy Khabar Bhojpuri Admin\t On Feb 19, 2022 Last updated Feb 19, 2022\nमहाराष्ट्र के दिग्गज नेता आ केंद्रीय मंतरी नारायण राणे प्रेस कोन्फ्रेंस में ई दावा कइले कि दिवंगत अभिनेता सुशांत सिंह राजपूत आत्महत्या ना कइले रहले, बलुक उनकर मर्डर भइल बा। मंतरी कहले कि 8 जून, 2020 के सुशांत सिंह राजपूत के पहिले के मैनेजर दिशा सालियान के बलात्कार कइल गइल आ ओकरा बाद ह्त्या कs दिहल गइल रहे। दिसा पार्टी में गइले से मिनहा कइले रहली लेकिन उनके जबरजस्ती पार्टी में बोलावल गइल रहे। फेर बलात्कार क के ह्त्या क देहल गइल। जौने घर में ई कुल होत रहल उहवा के सीसीटीवी कैमरा 8 तारीख से पहिलहीं ले निम्मन रहल। अचानक से 13 जून के ही सीसीटीवी हेरा कइसे गइल? मकान में आए जाए आला लोग के एंट्री दर्ज करे आला रजिस्टर के पन्नओ 8 जून के बाद से फाटल काहें बा?\nआगे नारायण राणे कहनें, “अभिनेता ई जान गइल रहनें कि उनकर पहिलकी मैनेजर दिशा सालियन के हत्या भइल बा। ऊ एसे जुड़ल कई गो खुलासो करे आला रहनें। एही से उनकर हत्या क देहल गईल। सुशांत के घरे एगो लाल बत्ती आली गाड़ी आईल रहे। ऊ एगो मंतरी के गाड़ी रहल। ओह गाड़ी से चार लोग निकलल अउर ऊ लोग सुशांत को पकड़ के मारल। रउरा खुदे सोचीं, जब सुशांत के हत्या के पता चलल तब कौनों खास अदमिए के एंबुलेंस काहें बोलावल गइल रहल?\nप्रेस कॉन्फ्रेस में मंतरी आगे कहनें, “बस सुशांत अउर दिशा के हत्या नाहि भइल बा, ई लिस्ट बड़िए लमहर बा। सुशांत सिंह के एगो दोस्त रॉयओ रहल, अब ऊ कहवाँ बानें? सुशांत के घरे पs एगो सावंत नाव के नौकरओ काम करत रहल, अब ऊ कहवाँ बा? दिशा सालियन के बिल्डिंग के चौकीदरओ गाएब बा।बताईं रमेश मोरे अउर जयंत जाधव के हत्या के कइले रहे?”\n2192360cookie-checkSUSHANT SINGH RAJPUT: भाजपा नेता नारायण राणे के दावा, सुशांत ना कइले रहस आत्महत्या, पेश कइले हत्या के सबूतyes


धनंजय तिवारी जी के लिखल भोजपुरी कहानी दुःखवा हरेलू हो बेटी | जोगीरा\nHome भोजपुरी साहित्य भोजपुरी कथा-कहानी धनंजय तिवारी जी के लिखल भोजपुरी कहानी दुःखवा हरेलू हो बेटी\nपरनाम ! स्वागत बा राउर जोगीरा डॉट कॉम प, रउवा सब के सोझा बा धनंजय तिवारी जी के लिखल भोजपुरी कहानी दुःखवा हरेलू हो बेटी, पढ़ीं आ आपन राय जरूर दीं कि रउवा धनंजय तिवारी जी के लिखल भोजपुरी कहानी ( Bhojpuri Kahani) कइसन लागल आ रउवा सब से निहोरा बा कि एह कहानी के शेयर जरूर करी।\nअलोक जी के सिर में कई दिन से असहनीय दर्द रहे। दर्द के दवाई के कुछ असर ना होत रहे। पिछला कुछ दिन से पैर में थोड़ा सूजन भी आ गईल रहे अउरी उलटी भी होखे। वृद्धाश्रम से एम्बुलेंस कुछे देर में उनके हॉस्पिटल ले जाए वाला रहे। एम्बुलेंस अबे आईल ना रहे । ओही के इन्तजार में उ आंखी बंद क के बईठल रहले। आजू उनका कुसुम के बहुत इयाद आवत रहे। बयिठले बईठल पता ना कब उनकर दिमाग में अतीत के बात घूमे लागल।\n“बाबूजी रउवा सर में बहुत तेज दर्द बानू? रुकी हम रउवा सिर में तेल लगा के दबा देतानी” आठ साल के कुसुम उनके अपना सिर के दबावत देखली अउरी कहली।\nकुछे दिन पहिले अलोक जी के पत्नी के असामयिक देहांत भईल रहे अउरी उ अपना पीछे अलोक जी के साथे आठ साल के कुसुम अउरी6साल के अभिषेक के छोड़ गईल रहली। सिर दर्द के बेमारी अलोक जी के बचपन से ही रहे। बचपन से लेके जवानी तक माई अउरी शादी के बाद पत्नी उनका सिर में तेल लगा के दबा देउ लोग। ओईसे उनके आराम मिल जाऊ। लेकिन पाहिले माई अउरी ओकरा बाद पत्नी के गईला के बाद अब इ करे वाला के रहे। आजू कुसुम के बात सुनके आंखी गिल हो गईल। ओइदिन उनका अहसास भईल कि बेटी में औरत के सगरो रूप छिपल होला।\nकुसुम आके उनका सिर पर तेल रखके दबावे लगली अउरी अलोक जी अनायासे गा उठले- दुखवा हरेलू हो बेटी, आंखी के पुतरिया।”\nसाचो में कुसुम अईसने रहली। जेतना दिन उनका साथे रहली, कबो अपना बाबूजी के दुःख परेशानी के बढे ना दिहली। हरदम कोशिश करस कि बाबूजी के कवनो तकलीफ ना होखे। कुसुम अउरी अभिषेक के चिंता के चलते ही अलोक जी दुसर शादी ना कईनी। कुसुम पढ़े में बहुत तेज रहली अउरी डॉक्टर बने चाहत रहली।\n12 वि में जब निमन अंक से पास भयिली त अपना मन के बात बाबूजी के बतवली। बाबूजी दुबिधा में रहनी। अभिषेक दुयिये साल पाछे रहले अउरी उनका के भी इंजीनियरिंग पढावे के रहे। ओकरा बाद कुसुम के शादी भी करे के रहे। एगो हाई स्कूल के क्लर्क के नौकरी से इ बिलकुल संभव ना रहे। इ दुविधा अलोक जी के खात रहे। बाबूजी के चुप्पी से कुसुम बाबूजी के परेशानी समझ गईली। अभिषेक के पढाई ज्यादा जरूरी रहे। कुछ दिन बाद उ खुदे आपन मन बदल देहली अउरी बी ए में एडमिशन करवा लेहली।”\n“एम्बुलेंस आ गईल। चली अलोक जी।” वृद्धाश्रम में ही उहाँ के सहपाठी, पाटिल साहब आवाज देहले। अलोक जी अतीत में से वर्तमान में आ गईले अउरी कुर्सी से उठ के चल देहले।\nहॉस्पिटल में अलोक जी के देखते डॉ के इ अनुमान हो गईल कि उनका पैर के सूजन अउरी सर दर्द सामान्य नईखे। फेरु उ अपना शंका के आधार पर दू तीन गो टेस्ट लिखले।\nदू दिन में टेस्ट के परिणाम आ गईल अउरी डॉक्टर के जवन शंका रहे उ सच साबित भईल। अलोक जी के दुनु किडनी ख़राब हो गईल रहे। आश्रम के संचालक के लगे अभिषेक के बतवला के अलावा कवनो दुसर चारा ना रहे। वृद्धाश्रम के भी आपन कुछ सीमा रहे। बुढ पुरनिया के वृद्धाश्रम रख के देख भाल कईल अलग बात रहे अउरी बेमारी के इलाज करावल अलग। किडनी फेल भईला के बाद दुयिगो रास्ता रहे- यात नियमित डायलसीस होखे या फेरु किडनी बदलावों अउरी इ दुनु तरीका बहुते महंगा रहे। वृद्धाश्रम ऐ खर्च के वहन करे में संभव ना रहे।\nअलोक जी के पूरा उम्मीद रहे कि उनका कुछु ना होई। अभिषेक बचा लिहे। परिवार समेत विदेश शिफ्ट होत समय अभिषेक के कहल बात उहाँ के निमन से इयाद रहे अउरी ओयिपर पूरा भरोसा भी रहे।\n“बाबूजी रउवा तनिको चिंता मत करेब। हम बानी नु। कवनो भी दिक्कत होई, जब हमार जरुरत लागी हम आ जाएब” जात घरी अभिषेक अलोक जी से वादा कईले रहले। गयीला के बाद हफ्ता में एक दू बार हाल चाल भी लेत रहले। पिछले कुछ दिन से महीना पंद्रह दिन पर फ़ोन आवे। अलोक जी समझत रहले। नौकरी में आदमी के व्यस्तता भी त बढ़ जाला। ऊपर से आनी देस।\nसंचालक अलोक जी के बात अभिषेक से करा देहनी। बेमारी सुनके अभिषेक घबरा गईले। फेरु बाबूजी के हिम्मत देहले अउरी कहले कि उहाँ के कुछु ना होई। कंपनी में छुट्टी के बात क लेतानी अउरी छुट्टी मिलते आएब। तबले कुछ पईसा भेज देतानी। अभिषेक के बात से अलोक जी के आधा बेमारी एहिंगा ठीक हो गईल। ओकरा बाद अभिषेक कुछ पईसा भी भेज देहले। कुछ दिन उहाँ के डायलसीस भईल।\nलेकिन ओकरा बाद पहिले अभिषेक के फ़ोन आवल बंद भईल अउरी ओकरा बाद पईसा आवल भी। संचालक महोदय फ़ोन क के थक गईले पर यात अभिषेक के नंबर पहुच के बाहर आवे या फेरु केहू फ़ोन ना उठावे।\nअलोक जी की स्थिति ख़राब होखे लागल। अब उनका समझ में आ गईल रहे कि जवना बेटा खातिर उ कवनो उठाह ना छोडले रहले। जेकरा भविष्य खातिर ओतना मेधावी लईकी के भविष्य पर रोक लगा देहले उ उनके बरसो से छलत आईल रहे। पहिले जब उ कहलस कि गाँव के घर दुआर बेच के मुंबई में फ्लैट खरीद के शिफ्ट हो जाईल जाई काहे से कि बच्चन के पढाई के स्कोप ओयिजा नईखे त उनका इ बात सही लागल रहे। ओकरा बाद जब बेटा के विदेश में नौकरी हो गईल अउरी उ कहले कि काहे ना फ्लैट के भाडा पर दे दिहल जाऊ अउरी रउवा वृद्धाश्रम में शिफ्ट हो जाई। ओईसे राउर मन भी लागल रही अउरी बच्चन के भविष्य खातिर कुछ पईसा भी जमा हो जाई। उनका तबहियो अभिषेक पर कवनो शक ना भईल। पर अब उहाँ के सब बुझा गईल रहे। उनकर बेटा उनके छल लेले रहे। लेकिन इ दुःख उ केकरा से कहबो करस। अपना जन्मला के छलल सबसे कहल भी त ना जा सकेला। हालांकि आश्रम के सब साथी लोग बुझ गईल रहे। उहो लोग त अपना के ही छलल रहे लोग।\nअलोक जी के गिरत हालात पर पाटिल साहब बड़ा दुखी रहले। उ रोज रोज उनसे पूछस कि कवनो अउरी नजदीकी रिश्तेदार नईखे। पर उ कुछु ना बतावस अउरी अब बता के भी का होईत। कुसम अपना परिवार में रच बस गईल रहली। उनकर आपन कुल जिम्मेदारी रहे। ओके छोड़ के उनकर देखभाल कहाँ संभव रहे। ऊपर से अतना बड बेमारी। उनके अपना कष्ट के बता के भी दुखी कईला से का फायदा। वईसे भी उ आपन जिनगी आपन संपत्ति सब त बेटा के नावे क देहले रहले। जब उहे धोखा दे देहलस फेरु अब कवन आस बचल रहे।\nधीरे धीरे अलोक जी के हालत ख़राब होखे लागल। आश्रम में सब केहू जान गईल रहे कि अब उ ढेर दिन में मेहमान नईखन। हरमेशा उ अपना विस्तर पेर लेटल रहस। उलटी अउरी दस्त भी खूब होखे। जब भी उनका सर दर्द होखे, मुह से अनायास ही इ गाना उनका मुह से निकल जाऊ- दुखवा हरेली हो बेटी। आश्रम के सब केहू ऐ गाना से परिचित हो गईल रहे।\nओइदीन सर में भी बहुत दर्द रहे अउरी उ आधा बेहोशी में लेटल रहले। केहू धीरे धीरे आके उनकर सर सहलावे लागल। सिर पर जानल पहचानल नवरत्न तेल के खुसबू से उनका बड़ा राहत मिलल अउरी उ गा उठले- दुखवा हरेली उ बेटी, आंखी के हो पुतरिया।”\nगावत गावत उ रूक गईले अउरी चिहा के ताके लगले। पहिले त उनका देख के विश्वासे ना भईल। उनका सिरहाने कुसुम बईठ के सिर दबावत रहली।\n“बाबूजी गांई ना” उ सुसकत कहली “काहे चुपा गईनी” जबाब में अलोक जी के रोवाई फूट पडल अउरी कुसुम भी रोवे लगली।\nबाबूजी से कुसुम के बस एके शिकायत रहे कि अतना कष्ट चुपचाप सह गईनी पर उनका काहे कबो ना बतवनी। हालाँकि उनका मालूम रहे कि उनका कष्ट ना होखो एही खातिर उहाँ के उनसे इ सब ना बतवनी। बाबूजी सज्जनता से उनका मन बाबूजी खातिर स्थान अउरी उच हो गईल रहे।\nसामान्य होते ही अलोक जी के मन में इ सवाल आईल कि आखिर कुसुम के कईसे उनका बारे में पता चलल ह। “तहके अभिषेक भेजले बाड़े नु?” उ सोच के पूछले।\nकुसुम ना में मूडी हिला देहली अउरी पास ही खड़ा पाटिल साहब के तरफ देखे लगली। फेरु पाटिल साहब बतवले कि रोज रोज उनका मुह से बेटी के गाना सुनके इ शक भईल रहे कि जरूर उनके केहू बेटी बा जेकरा खातिर उ गीत गावेले। फेरु काफी खोजला के बाद उनका डायरी में कुसुम के नंबर मिलल रहे अउरी उ उनके फ़ोन कईले रहले।\nकुछ देर में संचालक के साथे कुसुम के पति भी आ गईले। आश्रम से जाए के सारा औपचारिकता उ पूरा क देले रहले अउरी उनके ली जाए खातिर बाहर उनकर कार इतजार करत रहे।\n“अब हमार अंतिम समय नजदीक बा। हमके अपना साथे ले जाके तह लोग काहे परेशानी उठाव तार लोग?” ओ लोग के मन के इच्छा जान, अलोक जी कहले।\n“अईसन बात मत कही बाबूजी” कुसुम उनका मुह पर हाथ रखत कहली “हम अपना खून के आखिरी कतरा तक रउवा के बचावे खातिर बहा देब। रउवा कुछु ना होई ”\nफेरु कुसुम अपना मन के बात बता देहली। उ अलोक जी के आपन किडनी देबे के तय क लेले रहली।\nअलोक जी आगे कुछु ना कहले। वृद्धाश्रम के सगरी साथी लोग भारी मन से उनके विदा कईल लोग। सबके मन में इ अफ़सोस रहे कि काश ओ लोग के भी एगो कुसुम जईसन बेटी रहिती। फेरु ओहू लोग के भी वृद्धाश्रम में जिनगी ना बितावे के पडित।\nकार में अलोक जी लेटल रहनी। उनकर मूडी में गोदी में रखके कुसुम दबावत रहली अउरी भर रास्ता अलोक जी इहे गावत रहले -दुखवा हरेलू हो बेटी।\nधनंजय तिवारी जी के अउरी रचना पढ़े खातिर क्लिक करीं\nदुःखवा हरेलू हो बेटी\nपिछला लेखसौरभ भोजपुरीया जी के लिखल भोजपुरी कहानी आपने ठग गईल\nअगिला लेखचना दाल तड़का बनावे के विधि


मांगलिक गीतन में प्रकृति-वर्णन – भोजपुरी साहित्य सरिता\nकुल्हि हमरे चाही\nतनि दूरे रह मर्दे.......?\nए बाबू ! सपना सपने रहि जाई\nआपन ढेंढर भूलि दोसरा के फुल्ली निहारे के फैसन\nअनुवाद के बाद के माने-मतलब\nमांगलिक गीतन में प्रकृति-वर्णन\nOctober 14, 2021 bss\nलोक-जीवन में आदमी के सगरो क्रिया-कलाप धार्मिकता से जुड़ल मिलेला। आदमी एह के कारन कुछू बुझेऽ। चाहे अपना पुरखा-पुरनिया के अशिक्षा आ चाहे आदमी के साथे प्रकृति के चमत्कारपूर्ण व्यवहार। भारतीय दर्शन के मानल जाव तऽ आदमी के जीवन में सोलह संस्कारन के बादो अनगिनत व्रत-त्योहार रोजो मनावल जाला। लोक-जीवन के ईऽ सगरो अनुष्ठान, संस्कार, व्रत, पूजा-पाठ, मंगल कामना से प्रेरित होला। ई सगरो मांगलिक काज अपना चुम्बकीय आकर्षण से नीरसो मन के अपना ओर खींच लेला। एह अवसर पर औरत लोग अपना कोकिल सुर-लहरी से अंतर मन के उछाह प्रकट करेला लोग। औरतन द्वारा गावे वाला गीतन में अवसर के अनुसार वर्णन के विषय तऽ होखबे करेला, सथवे ओह लोक-गीतन के उछाह में प्रकृतियो के नइखे भुलावल जा सकत। मंगल कामना वाला ओह लोक-गीतन में प्रकृति के सुन्दरता के साथ बनल रहेला।\nसाँच कहल जाला कि लोकगीत तऽ प्रकृति के उद्गार होला। साहित्य के छंदबद्धता आ अलंकारन से मुक्त मानवीय संवेदना के संवाहक के रूप में मधुरता बहा के आम आदमी के भी तन्मयता के लोक में पहुंचा देला। लोकगीत तऽ सामान्य आदमी के सहज संवेदना से जुड़ल रहेला। ओह गीतन में प्रकृति के सौंदर्य के बड़ा बढि़या प्रस्तुति कइल गइल बा। प्रकृति के वर्णन बा तऽ मन-भावनी सावनी महीनो के वर्णन मिली। सावन के महीना में प्रकृति के हरिहरी भरल सुन्दरता चारू ओर परिलक्षित होला। आकाश में करीआ-करीआ बदरी देख के संयोगिनी औरत पेड़ पर झूला डाल लेली। ओह बेरा झूला झूलत जवन गीत गावल जाला, ओह के कजरी कहल जाला। कजरी में बेला-चमेली आदि के फूल फूलाइल बल्लरीअन के सुन्दर वर्णन मिलेला। रउरो देखीं ना, –\nबेला फूले असमान\nगजरा केकरा गरे डालीं जी।\nप्रकृति के संगीतमयी कहल जाला। जब प्रकृति गुनगुनाले तबे लोकगीतन के वास्तविक जनम होला। तरह-तरह के दृश्यन के सहज असर के कारने तऽ लोकगीत प्रकृति के रस में लीन हो जाले। कजरी, झूला, हिंडोला, आल्हा, गोधन, छठ आदि एकर प्रमाण हऽ। कातिक के अँजोरिया छठी के छठ व्रत कइल जाला। ओह अवसर पर निर्जलो व्रत रहला पर औरत लोग भाव-विभोर हो के गीत गावेला लोग। ओह गीतन में धार्मिक मनोभाव उजागर होला। धरम के नाम पर प्रचलित विश्वास पारिवारिक विचार के बल देला। ऊहे पारिवारिक विचार, घरेलू निष्ठा आ आत्मा के संयम आदि छठ गीत के विषय हऽ। ओह गीतन में हर जगह कोंहड़ा, नेबूआ, केरा, हरदी, ओल, कोन, सुथनी आदि सामानन के वर्णन मिलेला। देखीं ना, –\nकवन देई के अइले जुड़वा पाहुन,\nकेरा-नारियर अरघर लिहले।\nएगो चित्र अउरी देखीं। देखीं नाऽ, एगो भक्त परिवार छठ माई के पूजा करे नाव से घाट पर जाता। गंगा जी के झिलमिल पानी से चित्र और निखर जाता –\nगंगा जी के झिलमिल पनीया\nनइया खेवे ला मल्लाह,\nताही नइया आवेले कवन बाबू\nये कवना देई के साथ।\nगोदिया में आवेलें कवन पूत\nये छठी मइया के घाट।।\nसामाजिकता के जिंदा राखे खतिरा लोकगीतन में लोक संस्कृतियो के सहेजल जरूरी बा। कहल जाला कि लोकगीत ना रहीत तऽ पागलन के संख्या बढ़ गइल रहीत। एतने ना, लोकगीतन के कारने ही आजुओ सबके आपन गाँव-गिराव ईयाद आवेला। आजुओ ईहाँ के गाँवन में, जहवाँ छठ, पिडि़या, बहुरा, पनढरकऊआ आदि लोक व्रत-त्योहार लोक उत्सव के रूप में जीवित बा, ओहिजा प्रकृति भी जीवित बाऽ। शहर के गति से पिछुआइल लोक-गाँवन में सालो भर मौसम के अनुसार फल-फूल, साग-सब्जी के मनमौजी लता-लड़ी बेसुध होके घरन के छत-छान्ह पर पसरल रहेली आ अपना उन्मादल हरिहरी से मानव-मन के आकर्षित करत रहेली। सगरो मोहबे करेला। छठीए के गीत में एगो अउरी वर्णन देखीं, –\nकेरवा जे फरेला घवद से,\nओहपर सुगा मेरड़ाय,\nसुगवा के मरबो धनुष से,\nसुगा गिरे मुरछाय।\nबियफे के पूजा में केरा के पूजा होखे चाहें रोजो साँझि के तुलसी के पूजा, प्रकृति रानी सब जगह वर्णित रहेली। हर मांगलिक अवसर पर झुण्ड में औरत लोग जब गीतन के झूम-झूम के गावेला लोग, तऽ ओहके झूमर कहल जाला। झूमरो में तुलसी के वर्णन देखीं, –\nअपने त जाले रामजी कासी नहाए\nहमरा के छोड़ले महा जाल\nअकेले जीअरा तुलसी के\nछोड़ दिहले राम।\nआदमी के जिनगी में बिआह सबसे प्रसिद्ध आ प्रधान संस्कार हऽ। संसार के सगरो जाति-संप्रदाय में ई संस्कार बड़ा उछाह से मनावल जाला। बिआह के मांगलिक बेला पर गावे जाए वाला गीतन में आनन्द आ उछाह के सथवे करूणा आ वेदनो के मिश्रण रहेला। वइसे तऽ दूल्हा-दुलहिन कीहाँ गावे जाए वाला गीतन में अंतर होला, बाकिर तबो प्रकृति के सानिध्य रहेला। सगुन के गीत में आम के पेड़ के वर्णन देखीं, –\nअमवा के देखुअन मोंजरिया लिहले\nचेरिया बलकवा लिहले\nअरे, ओही रे सगुन राम गइले\nसीता के लेअइले\nकोसिला मनवा हरषित।\nराम जी मर्यादा पुरुषोत्तम के सथवे लोक-जीवन के महानायक हवें। मांगलिक गीतन में राम-कृष्ण के चर्चा जरूर होला। राम जी के बारात के आराम करे खातिर बरगद, आम आ महुआ के जुड़ल पेड़ अच्छा मानल जाला। देखीं एगो बिआह के गीत जेहमें सबके वर्णन बा, –\nअमवा महुइया, बरगद जुड़ी छँइया\nआरे जँहवा तेतर के ई गाछ\nऊहे दल उतरी।\nबिआह के विधान में चउथारी होला। ओह चउथारी में ईनार के साथे पीपरे के पेड़ के परिक्रमा कइल जाला। चउथारी के अलावा धार्मिको लगााव के कारन पीपर के पेड़ के वर्णन लोक-कंठ से खूबे होला। एगो वर्णन रउरो देखीं, –\nहम चली अइनी बरम बाबा आस हे\nदीं ना बरम बाबा अपने सुहाग हेऽ।\nध्यान से देखल जाव तऽ भोजपुरी में देवीओ-देवता से जुड़ल अनगिनत गीत मिलेला। आराधना करे वाला लोग अपना-अपना तौर-तरीका से अपना आराधक के कृपा पावे के बेचैन लउकेला लोग। ओह आराधक लोग पर आधारित गीतन में लवंग, इलायची, पान, सुपारी के वर्णन खूबे मिलेला। रउरो एगो देवी-गीत देखीं, –\nसुन्दर बा सेनुरा\nसुन्दर बा पान-सुपारी\nदेवी माई के वर्णन होई तऽ नीम के वर्णन होखबे करीऽ। देवी माई नीम के डाढ़ पर आसन लगावत आ झूला-झूलत वर्णित होली। पचरा आदि में तऽ रउरो सुनले होखेब। एगो गीत देखीं, –\nनीमिया के डाढ़ मइया\nबइठे आसन मारी\nकी झूली-झूली ना,\nमइया गावेली गीत\nकी झूली-झूली ना।।\nदेवता में भगवान शिव सहज रूप से अपना पुजारी लोग पर प्रसन्न हो जाले। शिवजी के एही भोलापन के कारण भोला कहल जाला। भोला भंडारी के प्रसन्न करे खातिर भांग-धतूरा के जरत पड़ेला। देखीं, –\nखोआ मलाई शिव के मनहीं ना भावे\nभंगिआ के गोला कहाँ पाईं हो\nशिव मानत नाही।\nका ले के शिव के मनाईं हो\nशिव मानत नाहीं।।\nई कहल जाला कि भगवान शिव भांग के सथवे धतूरो पीए लेऽ आ मगन रहेलेऽ। अड़भंगी शिवजी के गीतन में धतूरो के वर्णन मिलेला। एगो उदाहरण देखीं, –\nफूलवा लोढली गउरा\nधतूरा तुरली गउरा,\nपतवा लिहली सुरकाई\nए शिव छोड़ दीं झीनी साड़ी।\nएकरा बाद शिवजी के बेलपत्तर भावेला। उनका स्तुति के बेलपत्तरो के वर्णन देखीं, –\nपूड़ी-कचैड़ी शिव के मनहीं ना भावे\nबेलवा के पात कहाँ पायीं हो\nऔरत लोग हमेशा दबावल गइल बा लोग। ओह लोग के गोड़ में कुल, खानदान, मान, मर्यादा, शील, सुभाव के बेड़ी लगावल बा, बाकिर अगर ईमानदारी से सोचल जाव तऽ औरत ना चहती तऽ लोकगीत एतना समृद्ध भइल रहीत? ई तऽ सभे जानेला कि अधिकांश लोकगीतन के रचइता लोग के नामे नइखे पता। एह हाल में अगर केहू सजोवले बाऽ तऽ ऊ हमरा-रउरा घर के नारीए बाड़ी। वर्तमान समय में आधुनिकता शहरन से हो केऽ भले गाँवन-देहातन के लोक-जीवन में आपन रंग जमा लिहले बाऽ, बाकिर अवसरे विशेष पर सही, आजुओ कहीं मांगलिक गीत सुनाला तऽ प्रकृति के विषद वर्णन आत्मा के तृप्त कऽ देला। मन के विभोर कऽ देला। एक बेर रउरो ध्यान तऽ देऽ के देखीं। ई पक्का बा कि राउरो मन अघाऽ जाई।\nकेशव मोहन पांडेय\nआलेखकेशव मोहन पांडेय\nहम गाँव क हईं गँवार सखी\nघेरी घेरी बरसे बदरिया\nOctober 15, 2021 bss 0\nफगुआ: बसंत के मदनोत्सव में पुरखन के बैदई\nबसंत के मौसम में पहिला रंग अबीर बसंत पंचमी जवन माघ शुक्ल पंचमी के होला। एहिजे...\nफगुआ फगुआ नइखे रह गइल\nफगुआ निअराते मन अगराये लागत रहे। भौजी सब से अझुराये के मोका मिल जाई -ई सोच...\nभोजपुरी बालगीतः खेलवना\nभोजपुरी बालगीत विविधता से भरल बा बाकिर भोजपुरी साहित्य के इतिहास में एह विषय पर चरचा...


टटका खबर, बियफे ८ अप्रैल – Anjoria\nटटका खबर, बियफे ८ अप्रैल\nApril 8, 2010 OmPrakash Singh खबर 0\nलक्ष्मणपुर बाथे नरसंहार के १६ आरोपियन के सजाये मौत\nएक दिसम्बर १९९७ के रात अरवल जिला के लक्ष्मणपुर बाथे में अपना घर में सुतल गरीबन के रणवीर सेना के करीब २०० लोग घेर के काट दिहल लोग. छोट छोट बचवनो पर दया ना आइल रहे हत्यारन के. कुल ५८ लोग के हत्या भइल रहे एह काण्ड में. मुकदमा के फैसला काल्हु सुनावल गइल जवना में १६ आदमी के फाँसी, १० जने के उमिर कैद आ सबका पर तीस तीस हजार के जुर्माना लगावल गइल बा.\nदंतेवाड़ा में भइल नक्सली हमला में मराइल ७६ जवानन में ४८ गो यूपी बिहार के\nदंतेवाड़ा में नक्सलियन का हमला में मराइल सीआरपीएफ के ७६ जवान आ अधिकारियन में से ४२ गो यूपी के आ ६ गो बिहार के रहलन. काल्हु जब एह लोग के लाश अपना अपना घरे चहुँपल त सबकर आँख पथरा गइल. एह बर्बर हत्याकाण्ड से नक्सलियन के दुष्टछवि अउरी गाढ़ हो गइल. बाकिर ओकनी के पीठ ठोके वाला मानवाधिकारियन का मुँह से बकार तक नइखे निकलल. नक्सलीयन से बड़ दोषी त ओकनी के ई समर्थक हउवन.\nशोएब मलिक के हार थाक के तलाक देबही के पड़ल\nशोएब मलिक काल्हु अपना पहिलका बीबी आएशा के हारथाक के तलाक दे दिहलन. देखलन कि तलाक दिहला बिना मुक्ति नइखे मिले वाला. ओने देवबन्द से फतवा आइल बा कि शोएब आ सानिया जवन करत बा लोग तवन इस्लाम का नजर में हराम बा. शादी से पहिले एक साथ रहल, नाचल कूदल, मुँह उघरले मीडिया का सोझा आइल सबकुछ हराम ह. पश्चिम बंगाल सरकार सानिया मिर्जा के दिहल पाँच कट्ठा जमीन वापिस ले लिहले बिया. सानिया अबले ओकर दाम जमा ना कइले रही.\nबिहार यूपी के भाजपा अध्यक्षन के घोषणा आजु हो सकेला\nआजु होखे जा रहल नितिन गडकरी के केंद्रीय पदाधिकारियन के पहिलका बईठक में बिहार, यूपी, मध्यप्रदेश आ दिल्ली के अध्यक्ष के नाम के एलान हो सकेला. संभावना बतावल जा रहल बा कि बिहार से अश्विनी कुमार चौबे आ यूपी से सूर्यप्रताप शाही के नाम दौड़ में आगा चलत बा.\nशारजाह में भारतियन के मिलल मौत के सजा का खिलाफ अपील\nभारत सरकार आजु शारजाह के उपरी अदालत में मौत के सजा मिलल १७ गो हिन्दुस्तानियन के बचावे खातिर अपील दायर कर सकेले अइसनका पंजाब के मुख्यमंत्री प्रकाश सिंह बादल कहले बाड़न. शारजाह में एगो पाकिस्तानी के हत्या करे का आरोप में १७ गो हिन्दुस्तानी लोग के मौत के फरमान जारी भइल बा. एहमें से एगो हरियाणा के आ बाकी पंजाब के हउवें.\nपुणे बम विस्फोट के जाँच रिपोर्ट सरकार के दे दिहल गइल\nपुणे में जर्मन बेकरी पर भइल बम हमला के जाँच रिपोर्ट राज्य सरकार के सौंप दिहल गइल. एहमें बतावल गइल बा कि १३ गो आरोपियन के चिन्ह लिहल गइल बा बाकिर अबहीं ओकनी के गिरफ्तार नइखे कइल गइल. ओह लोग का बारे में जानकारी गिरफ्तारी के बादे दिहल जाई. एकरा पहिले मुंबई के एगो अधिकारी के एहि बात के सजा दिहल जा चुकल बा कि ऊ गिरफ्तार आरोपियन के नाम काहे जाहिर कइलें.\nतीसरका झु्ण्ड के पार्टी कटौती प्रस्ताव ले अइहें\nवामपंथी दल सपा, राजद, एआईड़ीएमके, तेलुगू देशम पार्टी, बीजू जनता दल, राष्ट्रीय लोकदल, आनेलोद, जेडीसेकूलर वगैरह का साथ मिल के संसद में बजट का खिलाफ कटौती प्रस्ताव ले आवे का तइयारी में लागल बाड़े. ओह लोग के कोशिश बा कि एह मामिला पर भाजपा नीत राजग बाजी मत मार ले जाव.\nअलीगढ़ मुस्लिम विश्वविद्यालय से निष्कासित शिक्षक जान दे दिहलें\nअलीगढ़ मुस्लिम विश्विविद्यालय अपना एगो शिक्षक साठ साल के श्रीनिवास रामचन्द्र सिरस के एगो रि्क्शावाला का साथ समलैंगिक रिश्ता रखला का आरोप में निलम्बित कर दिहलस आ क्वार्टर से निकाल बाहर कइले रहे. शहर में किराया का डेरा में रहत ऊ शिक्षक एह अपमान के झेल ना पवलस आ आ शंका बा कि जान दे दिहलस. ओकरा बन्द कोठरी में बिस्तर पर ओकर लाश मिलल बा. हालही में कोर्ट ओकर निलम्बन रद्द करे के आदेश दे दिहले रहले.\nरोजगार के ट्रेनिंगो लिहला पर टैक्स\nबेरोजगारन पर हर तरफ से संकट बा. एक त रोजगार मिले में दिक्कत दोसरे अगर कुछ सीख के छोट मोट रोजगार करे के सोचऽ त ओहू पर केन्द्र सरकार टैक्स लाद दिहले बिया. सर्विस टैक्स दायरा में ओहू संस्थानन के ले लिहल गइल बा जे रोजगार करे लायक ट्रेनिंग देबेलें. सरकार के एहसे कतना टैक्स मिल पाई से त नइखे मालूम बाकिर सीखे वाला बेरोजगारन के सवा दस फीसदी टैक्स देबही के पड़ी. एकरे कहल जाला गरीब के आटा गील भइल.\nआईपीएल में आजु रायल चैलेंजर्स सेमीफाईनल में शामिल होखे खातिर लड़ीहें\nपिछला साल के आईपीएल विजेता रहल डेक्कन चार्जर्स अबकी बेर लगातार पाँच मैच हार के सेमीफाइनल का दौड़ से करीब करीब बाहर हो चुकल बाड़े. उनकर मुकाबिला आज बेंगलुरु के रॉयल चैलेंजर्स से होखे जा रहल बा जे एह मैच के जीत के सेमीफाइनल में रहे के कोशिश करी. दिल्ली आ मुंबई के टीम के सेमीफाइनल में आइल लगभग तय बा. बाकी दू टीम में आवे खातिर बेंगलुरु, चेन्नई, आ राजस्थान रायल्स में जद्दो जहद जारी बा.\nअंग्रेजी के हुकुमत पर


मनोज तिवारी, रिंकू घोष के फिलिम ‘अंधा कानून’ डंका पीटलसि – Anjoria\nभोजपुरी मेगा स्टार मनोज तिवारी आ हॉट गर्ल रिंकू घोष क जलवा एह घरी मुंबई में खूबे चलत बा. एह जोड़ी के फिलिम ‘अंधा कानून’ मुंबई में सफलता के डंका बजावत बिया. एहमें मनोज तिवारी के जबरदस्त एक्शन, आ धांसू संवाद का चलते हर भोजपुरी दर्शक एकरा के देखल चाहत बा. खुद मनोजो तिवारी एकरा ले के बहुते उछाहह में बाड़े. उनकर कहना बा कि ‘अंधा कानून’ कानून का बारे में लोग के राय बदल दी.


टटका खबर, बियफे. 8 अप्रैल 2021 – टटका खबर\nखेल देश-दुनिया भोजपुरी पट्टी राजनीति\nApr 8, 2021 एकमा, कोरोना, कोविड, चंपारण, चुनाव आयोग, बगहा, ममता बनर्जी, महाराष्ट्र, सारण, हॉकी\nआखिरकार चुनाव आयोग के ममता बनर्जी के नोटिस भेजहीं के पड़ल. काल्हु बुध का दिने आयोग नोटिस भेजि के पश्चिम बंगाल के मुख्यमंत्री आ तृणमूल कांग्रेस के मलकिनी ममता बनर्जी से पूछलसि कि ऊ आपन सफाई मे का कहल चाहत बाड़ी से 48 घंटा का भितरे बतावसु. चुनाव आयोग के कहना बा के शुरुआती जाँच में लागल बा कि तीन अप्रैल के दीहल ममता के भाषण चुनाव अधिनियम, 1951 आ जनप्रतिनिधित्व कानून के बनावल सीमा लँघले बा. ओह भाषण में ममता बनर्जी मुसलमानन से एक जुट हो के तृणमूल के वोट देबे के अपील कइले रहली. बाद में अपना एगो भाषण में प्रधानमंत्री नरेन्द्र मोदी कहले रहलन कि अगर अइसने बात कहत अगर हिन्दूवन से एकजुट हो के भाजपा ला वोट करे के कहले रहतन त चुनाव आयोग उनुका के तुरते नोटीस भेज दिहले रहीत आ मीडियो बवाल उठा लिहले रहीत. बाकिर ममता के कहला पर सभे महटिया के बइठल बा.\nकेंद्रीय स्वास्थ्य मंत्री डॉक्टर हर्ष वर्धन काल्हु साफ साफ कह दिहलन कि कुछ राज्य सरकार अपना नाकामी से ध्यान हटावे आ कोविड महामारी के बारे में डर फइलाने के कोशिश रत बाड़ी सँ. ई सही बात नइखे. जान जाईं कि कुछ लोग जानत बूझत जनता के बरगलावे का कोशिश करत बा आ कहत बा कि टीका लगवावे के उमिर घटा के 18 बरीस कर दीहल जाव. ओह लोग के मालूम बा कि टीका बने बनावे मे समय आ साधन लागेला आ एकरा के बेहिसाब तरीका से बढ़ा के ना बनावल जा सके. अगर उमिर के बन्धन हटा दीहल जाव त अइसन भीड़ उमड़ी भा उमड़ा दीहल जाई जवना के सम्हारल ना जा सकी. एही चलते स्वास्थ्य मंत्री डॉक्टर हर्ष वर्धन काल्हु साफ कहलन कि जबले वैक्सीन के आपूर्ति सीमित बा जबले ओही लोग के टीका लगावल जाई जेकरा एकर जरुरत बा. ओह लोग के अबहीं इन्तजार करे के पड़ी जे कतार तूड़ के पहिले अपना के लगवावल चाहत बा.\nस्वास्थ्य मंत्री इहो कहलन कि महाराष्ट्र सरकार के लचर आ सुस्त रवैया पूरा देश के प्रयासन पर पानी फेर दिहले बावे. छूताह लोग सभले अधिका आजु महाराष्ट्रे में बा आ छूत पसरे के रफ्तार सभले अधिका बा.\nअर्जेंटिना दौरा पर गइल भारत के हॉकी टीम अपना पहिला अभ्यास मैच में मेजबान टीम आ ओलम्पिक चैंपियन अर्जेंटीना के 4-3 से हरा दिहलसि. पहिला चौथाई खेल में केनियो से गोल ना दागल जा सकल रहुवे. बाकिर दुसरका चौथाई में भारत दू गोल दाग के आगे हो गइल रहुवे. हाफ टाइम का बाद तिसरका चौथाई में भारत फेरु एगो गोल दागत3गोल से आगा हो गइल रहुवे. बाकिर ओकरा बाद अर्जेंटीना टीम दू गोल दाग दिहलसि आ खेल 3-2 पर आ गइल. आकरा बाद आखिर में भारत एगो गोल अउर दागे में सफल भइल आ खेल 4-2 के हो गइल. एकरा बाद अर्जेंटीना का तरफ से एगो गोल अउर क दीहल गइल जवना का बाद भारत आपन पूरा बेंवत लगा के अपना बढ़त के बचाव कइलसि आ खेल के फैसला 4-3 से हो गइल.\nरिजर्व बैंक का तरफ से प्रमुख नीतिगत दरन में कवनो बदलाव ना करे के एलान का बाद बुध का दिने शेयर बाजार लिवालन का हाथे लागल. सेंसेक्स आ निफ्टी दुनु में निकहा उछाल देखे के मिलल. सेंसेक्स 460 अंक के बढ़त बनवलसि त निफ्टी 136 अंक के.\nइलाहाबाद हाईकोर्ट उत्तर प्रदेश मे कोरोना संक्रमण प्रकोप को देखत पंचायत चुनाव टारे के गोहार लगावे वाली एगो जनहित याचिका के खारिज कर दिहलसि.\nसारण जिला के एकमा इलाका में बीआरसी कार्यालय का नियरा एगो बगइचा में बइठल एगो ऑरकेस्ट्रा संचालक के गोली मारके हत्या कर दीहल गइल.\nपश्चिम चंपारण जिला के बगहा नगर के शास्त्रीनगर मुहल्ला के चार गो लइका गंडक नदी में नहात घरी डूबे लगलें. घाट पर मौजूद लोग दू गो के त बचा लिहलें बाकिर डू गो दह गइलें. ओहनी के अबहीं पावल नइखे गइल.


जब लालू जी गवले, लागल झुलनिया के धाक्का बलम कलकात्ता पहुंच गये When Lalu yadav sung Lagal Jhulania ke dhakka song know about this – News18 हिंदी\nजब लालू जी गवले, लागल झुलनिया के धाक्का बलम कलकात्ता पहुंच गये\nलालू यादव के भोजपुरी प्रेम जगजाहिर बा. लागल झुलनिया के धाक्का से लेके कए गो गाना भी उ गुनगुनात रहलें.\nभोजपुरी क्षेत्र में लोकगीत के बहुते महत्व बा. एकरा से कोई अछूता नइखे. लालू यादव त कए बार भोजपुरी गाना गुनगुनात रहलें.\nकन्हैया चा के लइका के बियाह रहे। दूपहरिये से बरियात जाए के तइयारी होत रहे। उमाशंकर अउर मुकेश कहले कि हमनी के उमेश भइया के कार से चले के। उमेश भइया के नाम सुन के हमहूं खुश हो गइनी। उनका भिरी खिस्सा के खजाना बा। एक से एक कहानी। ना राजा ना रानी, खांटी राजनीत वला। उनकर अलमारी किताब से भरल बा। जब देखs तब अखबारे, किताब में मुड़ी गड़वले रहेले। उमेश भइया के साथे कहीं जाये के मतलब रहे रस्ता भर के अनमाना। उनका कहानी में कब रस्ता खत्म हो जाई, बुझैइबे ना करे। किरिन डूबे के पहिले बरियात के गाड़ी खुले लागल। हमनियो के उमेश भइया के कार में बइठनी जा। उमेश भइया कार चलावत रहन। हम उनका साथे आगा बइठल रहीं। उमाशंकर अउर मुकेश पिछिला सीट पs रहन।\nलागल झुलनिया के धाक्का...\nओह दिन लगन बरियार रहे। रस्ता में कइअक गो बरात के गाड़ी मिलल। आगा एगो गाड़ी पs गाना बाजत रहे, लागल झुलनिया के धाक्का बलम कलकत्ता पहुंच गये... एक दू मिनट के बाद जब हमनी के गाड़ी के पास मिल गइल तs उमेश भइया कहले, ई मशहूर लोकगीत सुन के लालूजी की इयाद आ गइल। तs हम कहनी, ई लोकगीत से भला लालू जी के का संबंध बा ? उमेश भइया हंस के कहले, लालू जी के लोकगीत-संगीत से बहुल लगाव रहल बा। उनका भासन में भोजपुरिया कहाउत अउर गीत भरल रहेला। 2017 में लालू जी अखिलेश जादव के परचार करे खातिर यूपी गइल रहन। एक जगे भासन देत-देत अचके में लालू जी गावे लगले, लागल लागल झुलनिया के धाक्का बलम कलकत्ता पहुंच गये... लालू जी के कहे के मतलब रहे कि अखिलेश जादव चुनाव में मोदी जी के अइसन धाक्का मरिहें कि उ बहुत दूर फेंका जाइहें।\nलालू जी के देखादेखी दोसरो लोग गावे लागल\nरोड पs गाड़ी के रेला बढ़ गइल तs उमेश भइया चुप लगा गइले। जब रस्ता फांफर मिलल तs उनकर कहानी फेन शुरू भइल। लालू जी ई लोगगीत के चुनावी रंग में अइसन रंगले कि उनका देखा-देखी दोसरो लोग अइसहीं गावे लागल। लालू जी के नकल करे वला लोग बिहारो चुनाव में ई गीत गावले। छोटा लालू के नाम से मशहूर नेता 2015 अउर 2019 के चुनाव में भीड़ जुटावे खातिर खूब ई गीत गवले। लेकिन ई लोकगीत के असली मरम बेरोजगारी से जुड़ल बा। जब बियाह के बाद दुलिहन ससुरार आवत बाड़ी तs उ अपना मरद के ना कमवला पs ताना मारी तारी। ई ताना सुन के मरद कमाये खातिर कलकत्ता चल जात बाड़े। ई लोकगीत में बेरोजगारी अउर बिरह के बेदना बा। लेकिन कई लोग एकरा के हंसी मजाक अउर रास -रंग से जोड़ देला। जइसे 1971 में एगो फिलिम आइल रहे जौहर महमूद इन हौंगकौंग। एह फिलिम में भी ई लोकगीत के हिन्दी गाना बना के शामिल कइल गइल रहे। आशा भोसले के गावल गीत के बोल रहे- लागा लागा झुलनिया के धाक्का बलम कलकत्ता पहुंच गये।\nलईकांई से लोकगीत से लगाव\nकार सरपट भागत रहे। उमेश भइया तनिका चुप भइले तs मुकेश कहले, लालू जी अइसन नेता के गीत-गवनई से कइसे लगाव हो गइल ? तs उमेश भइया कहले ई बात के समझे खातिर तहरा लालू जी के किताब- गोपालगंज से रायसीना पढ़े के परी। ई सुन के उमाशंकर कहले, का भइया, अब हमनी के कहां किताब बढ़े जाइब जा, तूंही सुना द कहानी। उमेश भइया कहले, ई किताब में लालू जी कहले बाड़े कि उनकर जीवन मामूली ढंग से शुरू भइल रहे। उनका घर के पीछा ब्रह्म बाबा के अस्थान रहे। उनका गांव के एगो काका अहिजे सोरठी बिरजाभार (भोजपुरी प्रेम लोककथा) गावत रहन। लालू जी लइकाईं में बड़ी चाव से ई लोकगीत सुनत रहन। लालू जी के ओह घरी चैता, बिरहा, होली, सोरठी सुने में बड़ा मन लागत रहे। लालू जी जब मुखमंतरी बन गइले तबो उनकर लोकगीत के प्रति प्रेम बनल रहल। मुखमंतरी आवास में उ कई बेर चैता गववले रहन।\nलालू जी भिखारी ठाकुर के प्रशंसक\nउमेश भइया के कहानी आगा बढ़ल। लालू जी रायबहादुर भिखारी ठाकुर के भी बड़ा प्रशंसक रहन। बिहारी लोकसंस्कृति के आगा बढ़ावे में भिखारी ठाकुर लमहर जोगदान बा। सामाजिक सुधार पs लिखल उनकर नाटर आजो झोकझोर देला। भिखारी ठाकुर के नाटक मंडली के एगो बड़ कलाकार रहन रामचनदर मांझी। उनका 92 साल के उमिर में 2018 में संगीत नाटक अकादमी के पुरस्कार मिलल रहे। एक बेर लालू जी रामचन्दर मांझी से कहले रहन, आप जब तक जीएं, भिखारी ठाकुर के जिंदा रखें। 2017 में रामचनदर मांझी जवाहर लाल नेहरू विश्वलिद्यालय में भिखारी ठाकुर के इयाद में कार्यक्रम कइले रहन। 92 साल के उमिर में रामचनदर मांझी के अभिनय देख के जेएनयू के शिक्षक अउर छात्र अचरज में पड़ गइल रहे लोग। लालू जी आपन लोकसंस्कृति के ज्ञान के राजनीत में अइसन प्रयोग करत रहन कि सुने वला के हंसी छूट जात रहे।\nTags: Bhojpuri News, News in Bhojpuri, UP, उत्तर प्रदेश, बिहार, यूपी